Cана : 05-01-2019 / Фото, Қизиқарли фактлар / кўрилди: 167\nОт: (1906, 1918, 1930, 1942, 1954, 1966, 1978, 1990, 2002, 2014)\n2019 йили от мучалида туғилганлар қанча кўп ҳаракат қилса, шунча кўп муваффақиятни қўлга киритади. Тўнғиз йили уларга нафақат юқори лавозим, балки мўмай даромадни ҳам ваъда қилмоқда. Фақат сизга янги йилда қўшимча ишга ўтиш тавсия қилинмайди. Акс ҳолда яқин инсонингизнинг норозилигига баҳона топилади. У кўпроқ вақт уйда, унинг ёнида бўлишингизни хоҳлайди.\nПрофессионал касбингиз билан боғлиқ ишда ҳам омадингиз чопади. Айримлар йил ўрталарига бориб бошқа шаҳарга, ёки янги уйга кўчиб ўтишлари мумкин. Оиласиз бўлсангиз, худди ўша ерда бўлғуси ёрингизни учратасиз. Оилали бўлсангиз, ўша янги манзилда фарзандли бўлишингиз эҳтимоли бор. Саломатликни назоратдан қочирманг.\nҲақиқатан, 2019 йили саломатлигингизга алоҳида эътибор қаратмасангиз бўлмайди. Бирор ерингиз оғриса-ю, муолажани ортга сураверсангиз, охири бу хасталик сурункали айланиб кетади. Юракни ва асаб тизимини жуда эҳтиёт қилинг. Бунинг учун камроқ асабийлашишингиз, зарарли одатларга берилмаслигингиз, вақтида дам олишингиз, кўпроқ пиёда сайр қилишингиз, тўғри овқатланишингиз керак.\nОртиқча вазн ҳам сизнинг душманингиз эканини унутманг. Иложи борича кўча овқатини еманг, мева, сабзавотларни кўпроқ истеъмол қилинг.\n2019 йили от мучалида туғилган аёллар шахсий ҳаётида танаффуслар юзага келади. Танаффуслар ижобийликка хизмат қилади, ишонинг. Бу йил янги уйга кўчишингиз, янги ишга ўтиш, оиласиз бўлсангиз, бўлғуси жуфтингиз билан учрашиб танишишингиз учун қулай ва хайрли кечади.\nОиласизларнинг аксарияти шу йил охирига етмай, албатта бахтини топади. Мавқе масаласи ҳам мабодо ишлаб турган ерингиздан бўшаб бошқа ишга ўтиб кетмасангиз, ижобий ҳал бўлади. Моддий аҳволингиз ҳавас қиладиган даражада яхши кечади.\n2019 йил бошидаёқ шахсий ҳаётингизга обдон назар солинг. Мустақил бўлишингиз, зарарли одатлардан воз кечишингиз учун йил жуда самарали келади. Баъзилар бошқа ишга ўтишлари кутилади. Айримлар эса аксинча ишлаб турган ерида униб-ўсиб, мартабанинг юқори чўққиларини эгаллашлари учун барча имкониятлар мавжуд. Моддий аҳволингиз йил охирига бориб яхшиланади. Йил сўнгида тадбиркорлар фойдали келишувга эришади, ходим сифатида ишлайдиганлар катта миқдорда мукофот пули олади.\nШахсий ҳаётда ҳам омадингиз кулади. Ёлғиз бўлсангиз, ёз ойларида ажойиб бир инсон билан танишасиз. Бу воқеа кутилмаганда, сершовқин давралардан бирида содир бўлади. Оилалилар учун турмуш ўртоғи ҳақиқий дўст, ҳамкор, суюкли ёр бўлиб қолади. Уларнинг сабри, матонати боис сиз йил бўйи ёқимли гармония қуршовида бўласиз.


«Қари чол». Байден яна омма олдида «қовун» тушурди (видео) - EFFECT.UZ\n«Қари чол». Байден яна омма олдида «қовун» тушурди (видео)\n. 13:10 | 21.03.2021\nАҚШ президенти Жо Байден дастлаб вице-президент Камала Харрисни Жоржия штатининг Атланта шаҳрида касалликларни назорат қилиш ва олдини олиш маркази деб таништирди. Унинг сўзлари Оқ уй матбуот хизмати томонидан келтирилган.\nМаълум бўлишича, аввалига Байден биринчи бўлиб нутқ сўзлади, шундан сўнг у йиғилиш иштирокчиларига миннатдорчилик билдирди ва кейин ҳазиломуз тарзда дарҳол Харрисга сўз бериши кераклигини айтди.\n“Мен бундай қилмаслигим керак эди, шунинг учун мендан ақлли вице-президентимга топширмоқчиман”, – деди Байден.\nХаррис бунга жавобан у “қўшадиган ҳеч қандай махсус нарсаси йўқлигини” айтди. Аввалроқ, Байден ўз чиқишларидан бирида Харрисни АҚШ Президенти деб атаган эди. У\nЭслатиб ўтамиз, Харрис 20 январь куни АҚШ вице-президенти лавозимига киришди ва ушбу лавозимдаги биринчи аёл бўлди.\nTeglar:АҚШ, Жо Байден, Камала Харрис\n«Учинчи Ренессанс орзуси қалбларимизга беқиёс куч ва ишонч олиб кирмоқда» – Президент\nГулсанам Мамазоитова ёши улуғ онахонга ажойиб совға тақдим қилди (видео)


Ўзлигингизни тўғри англанг - | Hizb-Uzbekiston.info\nHome›МАҚОЛАЛАР›Ўзлигингизни тўғри англанг\nЎзлигини унутиш… Бу қанчалар даҳшат эканини англаш учун ўзингизни бугунги ҳаётингизга енгил назар солишингизни ўзи кифоя қилади. Бугун сиз тобора ботқоққа ботиб боряпсизу, қутқариш учун узатилган қўлни нафрат билан рад қилиб, ботқоққа ботишда давом этяпсиз. Тобора хорлик ва тубанликка интилиб, азизликдан қочмоқдасиз. Хорликдан бахт изламоқдасиз. Бу муболаға эмас, қанчалар ачинарли бўлмасин айни ҳақиқат.\nАгар сўзларимиздан шубҳа қилсангиз ҳаётингизга назар солинг. Нимани кўрдингиз? Ўзлигингизни намоён қилувчи бирорта амалингизни кўрдингизми? Албатта кўрмадингиз. Чунки ўзлигингизни англаш учун уни нима эканлигини билишингиз керак, сиз эса билмайсиз, аниқроғи унутгансиз. Ҳамма бало шунда. Шунинг учун сизнинг бугунги аҳволингизни ҳақиқий воқесини кўрсатиб, ўзлигингизни унутишингиз сабабларини бирма-бир кўрсатамиз. Бу сизга ёқадими йўқми, биз Пайғамбар с.а.в.нинг: “Мўмин мўминнинг ойнасидир. Мўмин мўминнинг биродаридир. У биродарига зиён келтирадиган йўлларни тўсади ва уни орқасидан ҳимоя қилади”. (Абу Довуд ривояти) деган ҳадисларига амал қилган ҳолда бу ишга жазм қилдик.\nЎзлигингизни унутишингиз, борлиқнинг Яратувчиси бўлган Аллоҳ азизлигингиз учун нозил қилган Исломни ҳаётингиздан узоқлаштириб, ожиз инсоннинг ноқис ақлидан келиб чиққан ботил демократияни ҳаётингизга киритишингиз ортидан юз берди. Сиз бу ботил ақидани ҳаётингизга қандай кириб келиб, зеҳнингизни эгаллаб олганини англамай ҳам қолдингиз. Чунки уни зеҳнингизга киришига йўл қўймайдиган қўрғонни ўз лоқайдлигингиз туфайли яксон қилган эдингиз. Натижада, ҳаёт ҳақидаги тушунчаларингиз, ўлчовларингиз ва дунёқарашингизга бу ботил ақидани асос қилишни бошладингиз. Қалбингизга ваҳнни жойловчи мол-дунё кетидан ҳаллослаб чопишга тушдингиз. Кўзларингиз манфаатдан бошқа нарсани кўрмаган ҳолда қалбингиз тобора қорайиб бормоқда. Буларнинг ортидан ботил ақида зеҳнингизга янада чуқурроқ ўрнашиб, тўлиқ измига тушириб, сизни азизликка олиб чиқувчи Исломни тобора зеҳнингиздан ўчирмоқда.\nОқибатда, сиз мусулмонликни даъво қилган ҳолингизда Исломни ҳуддики хаёлий фалсафадек тушуна бошладингиз. Зеҳнингизни эгаллаган ботил ақида динни ҳаётдан ажртишни талаб қилганида бажонидил рози бўлдингиз. Исломий аҳкомларни ёмон кўрсатиши ортидан улардан жон-жаҳдингиз билан узоқлашдингиз, мусулмонларни диний-дунёвий одамларга ажратиш орқали бирлигига путур етказиш талабига бўйсундингиз. Хорликни бахт деди, кўндингиз. Рибо, фаҳш, қимор, ёлғончилик ва товламачилик билан мол-дунё орттиришга чақирганда эргашдингиз. Натижада, сиз фаҳш ботқоғига ботган, ҳаромдан тап тортмайдиган, худбин ва иккиюзламачи одамга айландингиз. Бу сизнинг ойнадаги аксингиз.\nАгар қалбингизни оғритган бўлсак, биздан хафа бўлманг. Зеро, юзи қийшиқ одам ойнадан ўпкаламайди. Яхшиси зеҳнингизни саратон касаллиги каби тобора эгаллаб бораётган демократиянинг ботил ақидасидан қутулишга ҳаракат қилинг. Биз сизга буни энг тўғри йўлини кўрсатамиз. Бу Ислом. Қачонки Исломни ҳаётингизга қайтарсангиз, унга зеҳнингизни очсангиз демократиянинг ботил ақидасидан қутулиб, аслий ўзлигингизга қайтасиз. Акс ҳолда ойнадан ўпкаламанг.\nКуфр макрини англайлик Исломсиз бугунги хорликдан чиқиб бўлмайди Иймонсиз яшаш айни тубанликдир 1924 йил 3-март Ислом умматининг хорликлари бошланиши


Бухородаги илк нодавлат олий ўқув юрти ёпилиш арафасида\nБасира Бухорода 2002 йилда бир гуруҳ ўқитувчилар томонидан ташкил этилган нодавлат олий ўқув юрти - Инновация менежменти ва патентшунослик институти ёпилиш арафасида турибди.\nБу институт Ўзбекистон рационализаторлар ва ихтирочилар жамияти муассислигида ташкил этилган. Яқинда жамиятнинг республика кенгаши раиси Бахтиёр Аҳмедов Ўзбекистон президентига институтнинг ёпилмаслиги учун ёрдам беришни сўраб, очиқ хат йўллади.\nБ.Аҳмедов Кадрлар тайёрлаш миллий дастурини амалга оширишда, жумладан, нодавлат олий ўқув юртлари масаласида рўй бераётган чалкашликлардан президентнинг хабари йўқлигига ишониб, унга очиқ хат билан мурожаат этишга қарор қилганини билдирди.\n“Президент Ислом Каримов томонидан таклиф этилган Кадрлар тайёрлаш миллий дастурини ўқиб чиқиб, унда давлат олий ўқув юртлари билан бир қаторда нодавлат олий ўқув юртларини ривожлантириш кераклиги айтиб ўтилганига гувоҳ бўлдик. Бундай ёндашув етук кадрлар тайёрлашда рақобат бўлишига олиб келар эди. Шу боис, биз катта умид билан шу ишга қўл урган эдик. Фақатгина лицензия масаласи ечилмай қолаётганди. 2000 йилда лицензия тўғрисида қонун чиққан бўлса-да, шу пайтга қадар нодавлат таълим муассасаларига лицензия берувчи орган ва лицензия бериш тартиби йўқ”, - деди Б.Аҳмедов.\nАйни пайтда институтни ёпиш ва унинг техникавий базасини мусодара қилишга қаратилган суд жараёнлари давом этяпти.\nБ.Аҳмедовнинг таъкидлашича, нодавлат олий ўқув юртини ёпиш кимларгадир манфаат келтиради. Давлат олий ўқув юртларининг монополияси кимларгадир керак. Монополияни сақлаб қолмоқчи бўлганлар эса рақобатчини йўқотишга уринмоқда.\n“Институтимиз тақдири қандай кечиши Ўзбекистонда Кадрлар тайёрлаш миллий дастурининг ечимини, келажакда нодавлат олий ўқув юртлари бўлиш-бўлмаслиги масаласини ҳал қилиб беради. Чунки бизга ўхшаб ҳақиқат орқасидан югурадиганлар топилиши амри-маҳол”, - деди Б.Аҳмедов.\nБ.Аҳмедов институт ёпилиши масаласида давлат раҳбарига очиқ хат йўллашдан аввал бир неча марта президент девонига, Давлат солиқ қўмитасига, Адлия вазирлиги ва Конституциявий судга мурожаат қилган. Аммо бирор идорадан нажот топмаган.\nШу кунларда Бухоро вилояти хўжалик суди Бухоро шаҳри ҳокимлигининг даъво аризаси асосида институтни ёпиш масаласини кўриб чиқишни режалаштирмоқда.


АҚШ ҳукумати Закариë Мусавий ўлим жазосига ҳукм этилиши кераклигини айтмоқда.\nАл-Қайда гуруҳига аъзолигини эътироф этган Мусавий 2001 йил 11 сентябр террор ҳужумларига алоқадор¸ деб топилган.\nАҚШ Олий суди раиси Алберто Гонзалеснинг билдиришича¸ асли марокашлик бўлган Франция фуқароси Мусавий жума куни Виржиния штати судида 11 сентябр ҳужумларига алоқадор¸ жиноят кодексининг 6 моддасида назарда тутилган жиноятларни содир этган¸ деб топилган.\n“Ушбу моддалардан тўрттаси ўлим жазосига ҳукм қилишга рухсат беради. Бундай шароитда биз олий жазони қўллашга ҳаракат қиламиз”¸ - дейди Гонзалес.\nАммо 36 ëшли Мусавий суд ҳукми устидан шикоят аризаси ëзажагини билдирди.


«Эй Аллоҳнинг Расули, менга шундай бир амални кўрсатингки, агар уни қилсам, мени Аллоҳ ҳам, одамлар ҳам яхши кўрсин»\nБир киши Расулуллоҳ соллаллоҳу алайҳи васалламнинг ҳузурларига келиб сўради: – Эй Аллоҳнинг расули! Бир ой рўза тутаман, бошқа зиёда қилмайман. Беш маҳал намоз ўқийман, ундан орттирмайман. ...\nРасулуллоҳ соллаллоҳу алайҳи васалламнинг «Кўп сажда қил», деган сўзлари кўп намоз ўқигин, саждада узоқ вақт қолгин, деганидир.\nИбн Умар розияллоҳу анҳумодан ривоят қилинади: «Бир киши: «Эй Аллоҳнинг Расули, мени менга манфаат берадиган бир амалга йўллаб қўйинг», деди. У зот: «Бомдоднинг икки ракъат(суннат)ида бардавом бўл, чунки уларда фазилат бор», дедилар»\nИрбоз ибн Сория розияллоҳу анҳудан ривоят қилинади: «Бир куни бомдод намозидан сўнг Расулуллоҳ соллаллоҳу алайҳи васаллам бизга ўта балоғатли ваъз қилдилар. Ундан таъсирланиб кўзлар ёш тўкди, қалблар титроққа тушди. Шунда бир одам:\nАбу Ҳурайрадан ривоят қилинади: «Набий соллаллоҳу алайҳи васаллам: «Одамларга ташаккур айтмаган одам Аллоҳга шукр қилмаган бўлади», – дедилар».\nУмму Кулсум бинти Уқба ибн Абу Муъайт розияллоҳу анҳодан ривоят қилинади: «У киши Расулуллоҳ соллаллоҳу алайҳи васалламнинг: «Одамларнинг орасини ислоҳ қилувчи одам каззоб (ёлғончи) бўлмайди. У ё яхши гапни айтади, ё яхши гапни чақимчилик қилади», – дедилар».\nУмумий ҳаммомларга кирадиган эркаклар риоя қилиши лозим бўлган энг муҳим ишлардан бири авратини беркитиб турадиган изори-лунги ёки иштони бўлишидир.\nБу тавсия илм излаш шарафли иш эканини кўрсатади. Қабиса розияллоҳу анҳу кексайиб қолишларига қарамай, манфаатли илм излаб бутун уммат муаллими Расулуллоҳ соллаллоҳу алайҳи васалламнинг ҳузурларига келди. Демак илм олмоқчи бўлган кишининг ёш ёки қари бўлиши муҳим эмас экан.


22 октябр 2020, Тошкент вақти: 04:54\nАндижон ва Фарғона шаҳарлари ўртасидаги энг қисқа магистрал йўл 26 август куни ҳам тўсилганича қолди.\nОзодликка 26 август куни мурожаат қилган фарғоналикларга кўра¸ 15 августдан мамлакат миқëсида карантин чекловлари юмшатилганига қарамай¸ Фарғонани Андижон билан боғловчи энг қисқа магистрал йўл ëпиқлигича қолмоқда.\nШаҳрихон-Қува йўли бетон плиталар билан тўсилиб¸ блокпостни Миллий гвардия ва ИИБ қўриқлаëтгани боис¸ водийнинг икки гавжум шаҳри орасида қатновчи аҳоли ва тадбиркорлар Ëзëвон чўлидан айланиб ўтишга мажбур бўлмоқда.\nОзодлик гаплашган водийликларга кўра¸ "йўл Фарғона вилоят ҳокими Шуҳрат Ғаниевнинг бир томонлама буйруғи билан" ëпиқ қолмоқда.\nОқибатда йўловчи ва ҳайдовчилар йўлкиранинг кескин ошгани¸ деҳқонларнинг олди-бердиси учун жиддий қийинчилик туғилганини айтмоқда.\nОзодлик 26 август куни Фарғона ва Андижон вилоят ҳокимликларидан магистрал йўлнинг нима учун тўсилганича қолаëтганига изоҳ ола олмади.\nФарғона ҳокими президент ва ҳукумат қарорига бўйсунмайдими?\n12 август кунги видеоселекторда президент Шавкат Мирзиëев ҳукуматга 15 августдан бошлаб карантин чекловларини юмшатиш ҳақида топшириқ берди.\n– Ҳар бир фуқаромиз соғлиғи ва ҳаёти учун курашни янада кучайтирган ҳолда, иқтисодиёт ва ижтимоий соҳаларнинг барқарор ишлашини таъминлаш, аҳолининг яшаш шароитини енгиллаштириш мақсадида карантин талабларини босқичма-босқич юмшатиш зарур. Халқимизнинг ўзи шуни илтимос қилмоқда, деб иқтибос келтирди Мирзиëевдан президент матбуот хизмати.\nБу топшириқ ортидан 17 августдан ҳудудлар ўртасида автотранспорт қатнови, жамоат транспорти ва шаҳар атрофидаги автобуслар қатнови тикланди.\nОзодликка боғланган фарғоналиклар¸ вилоят ҳокимини президент ва ҳукуматнинг бу қарорини ижро қилмасликда айбламоқда.\nОзодлик суҳбатдошларидан бири¸ андижонлик тадбиркор. У магистрал йўл ëпиқлиги учун Фарғонадаги мижозларига маҳсулот етказиб бериш “азобга айлангани”¸ ўзаро олди-бердининг қимматлашганини айтди:\n“Ҳамма жойда постлар олинди¸ фақат Фарғона ҳокими олдирмади. Президентга қариндошлиги учун ҳеч кимдан қўрқмайди шекилли. Мана бугун яна постга келдим - яна ëпиқ. Шофëрлар билан гаплашсам¸ айримлари жанжал қилган экан¸ ички ишларга опкириб роса уришибди. Андижон ҳокими ҳам келиб очтиролмапти бу постни. Андижон томони очиқ¸ Фарғона томони ëпиқ. Қўқон¸ Ëзëвон чўл билан айланиб ўтишаяпти. Республика бўйича бирор жойда пост йўқ¸ фақат Ғаниевники бор” .\nВодийдаги икки гавжум шаҳар - Андижон ва Фарғона орасида қатновчи оддий аҳоли ва тадбиркорлар Ëзëвон чўли орқали ўтишга мажбур бўлмоқда.\nБу суҳбатдош "Фарғона вилоят ҳокими Шуҳрат Ғаниевнинг Ўзбекистон президентининг хотини Зироат Ҳошимовага жиян экани ва шунинг учун унга ҳеч кимнинг гапи ўтмаслигини" таъкидлади.\nОзодлик Фарғона ҳокимининг Биринчи оилага қариндошлигини тасдиқлаш ëки инкор этиш имконига ҳозирча эга эмас.\n"Қисқа йўлни ëпишдан мақсад аҳоли ҳаëтини янада оғирлаштиришми?"\n12 август куни карантин чораларини юмшатиш зарурати ҳақида гапирган Шавкат Мирзиëев¸ уни пандемия чекинмаëтганига қарамай¸ “аҳолининг яшаш шароитини енгиллаштириш мақсади” билан изоҳлаган эди.\nОзодлик гаплашган водийликлар¸ Фарғонани Андижон билан боғловчи қисқа йўлнинг тўсиб қўйилгани¸ айнан оддий халқ яшаш шароитини “атайлаб қийинлаштираëтгани”ни айтмоқда.\n“Одамлар ëш болалари билан иссиқнинг кунида овораи сарсон. Андижондан келиб, постда тушиб, пиëда ўтиб, уëғига яна қимматга бошқа машинага ўтириб кетаяпти. Йўл киралар қимматлаган. Андижон-Фарғона 15 000 сўм эди. Ҳозир юкингиз бўлса¸ Ëзëвон орқали 50-70000 гача олиб ўтиб қўйишаяпти.”\nБу маълумотлар ортидан Озодлик Андижон-Фарғона йўналишида таксичилик қилувчи иккита ҳайдовчи билан боғланди. Бир-биридан мустақил равишда иккала ҳайдовчи ҳам Қува орқали ўтувчи қисқа магистрал йўлнинг 26 август куни ҳам тўсилганича қолаëтганини тасдиқлади.\n“Бугун ҳам объезддан одам ташияпман. Йўл кирани мен 20-30 мингга қимматлатдим¸ иложим йўқ. Кўп сўраëтганлар ҳам бор. Блокпостга биттасини юки билан оборгандим¸ жуда қўпол гвардиячи турган экан. Машинадаги юкни блокпостнинг нарëғидаги машинага ортиш учун бетон тўсиққача ҳайдашга қўймади. “Шунча юкни 100 метрга қандай ташийди”¸ десам¸ менга деса учиб ўтсин¸ деди. Блокпост ëнидагилар янги бизнес бошлашипти¸ аравачилар турипти¸ ўшаларга пул бериб¸ бир машинага ортилган юкларни блокпостдан аравада ўтказиб¸ бошқа таксига ортаяпти одамлар. Халқни бунақа қийнашнинг кимга¸ нимага кераги бор¸ биз кичкина одамлар¸ тушунмаймиз!"¸ деди Озодлик гаплашган ҳайдовчилардан бири.\nАндижон ва Фарғона вилоятлари ўртасига қўйилган бетон тўсиқлар сабаб¸ йўлнинг иккала томонидан келганлар Қува постида тушиб¸ юкини орадаги 100 метрлик "буфер зона"дан ташиб ўтиб¸ сафарини бошқа машинада давом эттиришга мажбур.\nБошқа бир ҳайдовчи эса¸ Шаҳрихон-Қува йўлидаги “Ниëзботир” постининг 26 август куни ëпиқ қолганига шахсан ўзи гувоҳ бўлганини билдирди.\n“Карантин деса¸ барибир айланиб ўтишаяпти. Бир машинадан тушиб¸ блокпостнинг нарëғида бошқасига чиқиш билан коронавирус юқтириш хавфи кучаймайдими? Ҳеч ким одамларга йўл нимага тўсилганини айтмаяпти”¸ деди бу суҳбатдош.\nМаҳаллий матбуот ëзди¸ ҳоким қарорини ўзгартирмади\n23 август куни кун.уз мухбирлари Шаҳрихон-Қува йўлига ўрнатилган блокпостдан махсус репортаж тайëрлаб¸ оддий халқнинг айни шикоятлари ўрин олган видеосуҳбатларни эълон қилган эди.\nЭртасига¸ “андижонликлар расмий Телеграм канали”да қуйидаги “расмий хабар” тарқатилди.\n“Ижтимоий тармоқларда Фарғона ва Андижон вилоятлари ўртасидаги йўлга блокпост қўйиб автомобил ҳаракати тўхтатилгани ҳақида ахборот тарқатилган эди. Вилоят ҳокимлиги ахборот хизматининг хабар беришича, Фарғона ва Андижон вилоятларини боғлаб турувчи А-373 халқаро магистрал йўли очиқ бўлиб, бу ердан ҳар қандай транспорт воситалари ҳаракати давом этмоқда. Халқаро юклар, ички бозорга мўлжалланган юклар ортган ва шахсий автомобиллар бирон бир муаммосиз куннинг 24 соати давомида харакат қиляпти.Мазкур йўлда автотранспортларга ҳеч қандай чеклов қўйилмаганини билдирамиз" .\n“Расмий хабар”да тилга олинган А-373 халқаро магистрал йўли¸ айнан оддий водийлик ва ҳайдовчилар тилга олган айланма йўлдир.\nХалқ эътирозига сабаб бўлаëтган Фарғона шаҳрини Андижон шаҳри билан боғловчи энг қисқа Шаҳрихон-Қува йўлининг нега ëпиқ қолаëтгани ҳақида на Андижон¸ на Фарғона ҳокимликлари ҳозиргача жамоатчиликка бирор изоҳ берган эмас.\n26 август куни Озодлик Фарғона вилояти ҳокимлиги матбуот котиби Муҳаммаджон Обидовга Телеграм орқали йўлнинг ëпиқ қолаëтгани сабабларини изҳлашни сўраб мурожаат қилди.\nМулозим¸ Озодлик саволларини ўқиганига қарамай¸ уларга жавоб бермади.\nАндижон ва Фарғона вилоят ҳокимликларининг Озодлик боғланган бошқа мулозимлари¸ Қува йўлининг ëпиқ қолаëтганини тасдиқлаган ҳолда¸ унинг сабабидан бехабарлигини айтиш билан чекланди.\nИИВ тадбиркорларга 20 апрелдан стикерсиз юришга рухсат берилиши ҳақидаги овозани инкор қилди


Шавкат Мирзиёев Жанубий Корея боради\nЎзбекистон президенти Шавкат Мирзиёев жорий йил декабрида Жанубий Кореяга расмий ташриф билан боришни режалаштирмоқда.\nТОШКЕНТ, 7 ноя — Sputnik. Ўзбекистон президенти Шавкат Мирзиёев жорий йил декабрида Жанубий Кореяга расмий ташриф билан боришни режалаштирмоқда. Бу Корея Республикаси президенти Мун Чжэ Иннинг Ўзбекистон раҳбарига йўллаган қутловидан маълум бўлди.Корея етакчиси Мирзиёевни Ўзбекистон президенти лавозимига муваффақиятли қайта сайлангани билан қутлаган. У келгуси беш йилда Корея ва Ўзбекистон ўртасидаги алоҳида стратегик шериклик муносабатларини янада мустаҳкамлашга умид билдирган.Жанубий Корея президенти Мун Чжэ Ин 2019 йил 18-21 апрель кунлари давлат ташрифи билан Ўзбекистонда бўлган эди. Унга қадар 2017 йил 22-25 ноябрь кунлари Шавкат Мирзиёевнинг Жанубий Кореяга давлат ташрифи амалга оширилган эди.\nшавкат мирзиёев, ўзбекистон, жанубий корея, ташриф, мун чже ин\n09:55 07.11.2021 (янгиланди: 15:40 07.11.2021)\nЖанубий Корея президенти Шавкат Мирзиёевга табрик йўллаб, уни декабрь ойида Кореяда кутаётганини маълум қилди.\nТОШКЕНТ, 7 ноя — Sputnik. Ўзбекистон президенти Шавкат Мирзиёев жорий йил декабрида Жанубий Кореяга расмий ташриф билан боришни режалаштирмоқда. Бу Корея Республикаси президенти Мун Чжэ Иннинг Ўзбекистон раҳбарига йўллаган қутловидан маълум бўлди.\nКорея етакчиси Мирзиёевни Ўзбекистон президенти лавозимига муваффақиятли қайта сайлангани билан қутлаган. У келгуси беш йилда Корея ва Ўзбекистон ўртасидаги алоҳида стратегик шериклик муносабатларини янада мустаҳкамлашга умид билдирган.\n“Сиз ва рафиқангиз билан жорий йил декабрь ойида Кореяда учрашишимни орзиқиб кутмоқдаман”, - дейилади Мун Чжэ Ин қутловида.\nЖанубий Корея президенти Мун Чжэ Ин 2019 йил 18-21 апрель кунлари давлат ташрифи билан Ўзбекистонда бўлган эди. Унга қадар 2017 йил 22-25 ноябрь кунлари Шавкат Мирзиёевнинг Жанубий Кореяга давлат ташрифи амалга оширилган эди.


2017 йилда хорижий инвестициялар ҳажми 4,5 млрд долларга етиши мумкин – Газета.uz\n4,5 млрд долларга тенг рекорд даражадаги хорижий қўйилмалар қарийб 200 та лойиҳага йўналтирилади.\nLotinchada 1 март 2017, 14:26 Иқтисодиёт\nЎзбекистон 2017 йилда 199 та инвестицион лойиҳа бўйича 4,505 млрд доллар миқдоридаги хорижий инвестицияларни ўзлаштиришни режалаштирмоқда. Бу Президент Шавкат Мирзиёев қарори билан тасдиқланган жорий йил учун инвестицион дастурда ўз аксини топган.\nХусусан, хорижий кредитлар ҳисобига ҳукумат кафолати остида 79 та лойиҳа бўйича 1,854 млрд доллар, 120 та лойиҳа бўйича тўғридан-тўғри хорижий инвестициялар ҳисобидан — 2,65 млрд доллар ўзлаштириш белгиланган. Хорижий инвестицияларнинг энг катта қисми — 37 та лойиҳа бўйича 2,47 млрд доллар — ёқилғи-энергетика соҳасида ўзлаштирилиши режалаштирилган.\nРоссиянинг «ЛУКОЙЛ» компанияси 2017 йилда умумий қиймати 8 млрд доллардан зиёд бўлган лойиҳани амалга ошириш учун 1,217 млрд долларни инвестиция киритади. Gas Project Development Central Asia (GPD, Gazprom International шўъба тузилмаси) Устюрт ва Сурхондарё вилоятидаги газ конлари ишланмаси учун қиймати 1,3 млрд долларга яқин иккита лойиҳани амалга оширишга киришади.\nЭнергетика соҳасида халқаро молия институтларининг хорижий кредитлари ҳисобидан 17 лойиҳага 506,7 млн долларни ўзлаштириш режалаштирилмоқда. Япониянинг Mitsubishi Corporation ва Mitsubishi Hitachi Power Systems компаниялари умумий қиймати 1,5 млрд долларга яқинроқни ташкил этувчи иккита лойиҳа — Наманган вилоятида 900 МВт қувватли Тўрақўрғон иссиқлик электростанцияси (ИЭС) ҳамда Навоий ИЭСда 450 МВт қувватдаги буғ-газ ускунаси қурилишини амалга оширишга киришади. Хитойнинг Zhuhai Singyes Green Building Technology компанияси Самарқанд вилоятида қуёш электр станцияси қурилишини бошлайди.\nРасмий статистикага кўра, 2016 йил якунлари бўйича Ўзбекистонда ўзлаштирилган хорижий инвестициялар ҳажми 11,3 фоизга ортиб, 3,7 млрд доллардан ошди. Ўтган йили умумий қиймати 5,2 млрд доллар бўлган 164 та йирик инвестицион лойиҳа якунига етди.\n2 март 2017, 12:34\nҲақиқатдан ҳам 4.5 млрд бу рекорд даражадаги хорижий инвестициялардир. Бу лойиҳаларнинг барчаси Она Ватанимиз истиқболи, халқимиз фаровонлиги ва бахту саодатига йўналтирилгандир. Ушбу лойиҳаларни амалга оширишларида Муҳтарам Юртбошимизга Оллоҳни Ўзи мададкор бўлсин!


Машҳур спортчи аёл Ислом динини қабул қилди\n36828 Ўқиш режими + -\nНидерландиялик таниқли спортчи Руби Жесайя Месу ҳаётида оғир синовларни бошидан кечирганидан сўнг у Исломни қабул қилди. Кикбоксинг чемпиони Руби Жесая Месу мусулмон бўлгани ҳақида гапириб, ҳижоб кийган суратларини Twitter саҳифаларига жойлаштирди.\n"Леди Тайсон" номи билан танилган, кўп совринлар соҳибаси бўлган бу спортчи аёлнинг бошидан кўп синовлар ўтди. 2016 йилда у автоҳалокатга учради. Автоҳалокат натижасида унинг умуртқа поғонаси синади, у бир неча марта операция бўлади. Руби Жесайя Месу соғлиғи ёмонлашгач, спортдан узоқ вақт узоқлашди. У ҳам жисмоний, ҳам руҳий тикланиши учун вақт керак эди.\nРуби Жесайя Месу бир ярим йилдан сўнг яна спортга ‒ кикбоксингга қайтишга муваффақ бўлди. Унинг сўзларига кўра, бир неча йил давомида у Нидерландиядаги масжидлардан бирига қатнаган. Руби Жесайя Месу у ерда Ислом динининг таълимотлари, қонун-қоидалари билан танишиб борган. У Ислом динини яқиндан ўрганиб, сўнгра бу динни расмий равишда қабул қилиб, мусулмон бўлади. Манба: islamisemya.com\nБолажонларимиз танлов ғолиблари бўлишди\nКалифорнияда муслималарнинг яна бир онлайн йиғилиши бўлиб ўтди\nКуни кеча AҚШнинг Калифорния штатида жойлашган Beautiful Signs Aкушерлик доялик жамоаси ва кўплаб аёлларимиз иштирокида .Аллоҳнинг туҳфалари, номли онлайн тадбир ва давоми...\n13:47 / 15.08.2020 554\n16:20 / 24.11.2020 273\n14:05 / 17.05.2020 553\n06:56 / 30 январь 779\n22:09 / 14 февраль 645


Брифингда Франциянинг ижтимоий-сиёсий, илмий-академик, маданий-гуманитар доиралари, Парижда аккредитациядан ўтган халқаро ташкилотлар ва дипломатия корпуси вакиллари қатнашди.\nТадбирда қайд этилганидек, Ўзбекистон ўз мустақиллигининг дастлабки йилларидан бошлаб соғлом ва ҳар томонлама баркамол ривожланган авлодни тарбиялашга устувор масала сифатида эътибор қаратиб келмоқда. Ўзбекистон Республикаси Президенти Ислом Каримов томонидан 2014 йил мамлакатимизда “Соғлом бола йили” деб эълон қилингани ушбу оқилона сиёсатнинг мантиқий давоми бўлди. Шу муносабат билан қабул қилинган Давлат дастури фарзанднинг туғилиши, тарбияланиши, тиббий хизмат ва таълим олиши, оилада соғлом муҳитнинг мустаҳкамланиши, ҳукумат томонидан ижтимоий соҳага ажратилаётган маблағлар самарадорлиги оширилиши сингари кенг кўламли масалаларни қамраб олган.\nСоғлиқни сақлаш соҳасидаги қатор лойиҳаларнинг амалга оширилишида хорижлик шериклар, шу жумладан, “Авиценна — Франция” ассоциацияси катта ёрдам кўрсатмоқда. Алоҳида таъкидланганидек, ушбу ассоциация 10 йил давомида Ибн Синонинг илм-фан, фалсафа ва тиббиёт соҳаларидаги илмий ишларини Франция ҳамда Европада оммалаштиришга бебаҳо ҳисса қўшиб келмоқда. Ўзбекистондаги касалхоналарнинг тиббий жиҳозлар билан таъминланишига кўмаклашиш, Францияда ўзбек шифокорлари учун қайта тайёрлаш курсларини ташкил қилиш ушбу ассоциация фаолиятининг муҳим йўналиши ҳисобланади.\n“Авиценна — Франция” ассоциацияси президенти Марк БОННЕЛЬ брифингда сўзга чиқиб, Ўзбекистон Президенти Ислом Каримов ташаббуси билан мамлакатда мустақиллик йиллари давомида турли соҳаларда, жумладан, соғлиқни сақлаш, илм-фан ва таълим жабҳаларида катта ислоҳотлар ҳаётга татбиқ этилганини, республика раҳбариятининг жиддий эътибори остида ўзбек халқининг бой маданий ва маънавий меросини асраб-авайлаш ҳамда қайта тиклаш борасида амалга оширилган кенг миқёсли ишлар халқаро ҳамжамият томонидан юқори баҳоланаётганини алоҳида таъкидлади.\n— Яқинда Самарқанд шаҳрида бўлиб ўтган “Ўрта асрлар Шарқ алломалари ва мутафаккирларининг тарихий мероси, унинг замонавий цивилизация ривожидаги роли ва аҳамияти” мавзуидаги халқаро конференциянинг иштирокчиси сифатида “Авиценна — Франция” ассоциацияси фаолиятига берган баҳоси учун Ўзбекистон Республикаси Президенти Ислом Каримовга ўзимнинг самимий миннатдорлигимни билдираман, — деди М. Боннель. — Биз Ўзбекистонда иш олиб бориш асносида соғлиқни сақлаш соҳасидаги ислоҳотларнинг амалга оширилишида, шошилинч тиббий ёрдам кўрсатилиши ва донорлик қони билан таъминлашда иштирок этмоқдамиз. Бугунги кунга келиб, мамлакатда тиббиёт инфратузилмаси ва умуман соғлиқни сақлаш тизими юқори даражада ривожланди. Бизнинг ассоциациямиз Ўзбекистон билан ҳамкорликни давом эттиришга, Ибн Сино меросини тадқиқ қилиш, тиббиёт, маданият, таълим ва сайёҳлик соҳаларидаги лойиҳаларни амалга оширишга содиқдир.\n“Жаҳон” ахборот агентлиги мухбири билан суҳбат чоғида тадбирнинг айрим иштирокчилари Ўзбекистонда ёш авлод вакилларини ҳар томонлама қўллаб-қувватлашга йўналтирилган давлат сиёсати юзасидан ўз фикр-мулоҳазаларини баён этдилар.\n«Руэй-Мальмезоннинг биродарлашган шаҳарлари» ассоциациясининг президенти:\n— Ассоциациямиз аъзоларидан иборат катта бир гуруҳ жорий йилнинг май ойида Ўзбекистонда бўлдилар. Мазкур танишув сафари чоғида Руэй-Мальмезон билан биродарлашган шаҳар — Бухорода қатор қизиқарли учрашувлар бўлиб ўтди. Фурсатдан фойдаланиб, ўз тарихини юксак қадрлайдиган ўзбек халқига бўлган чексиз ҳурматим ва эҳтиромимни изҳор этишни истардим. Ўзбекистон заминида туғилган ҳамда ижод қилган ўрта асрлар Шарқ алломалари ва мутафаккирларининг илмий фикрларига Европада, шу жумладан, Францияда жуда катта ҳурмат билан қарашади.\nШунингдек, биз 2014 йил Ўзбекистонда “Соғлом бола йили” деб эълон қилинганини ҳам юксак қадрлаймиз. Бу борадаги Давлат дастурининг амалга оширилиши соғлом, ўз аждодларига муносиб бўлган ва ҳар томонлама баркамол авлоднинг шаклланишига кўмаклашади, деб ҳисоблаймиз.\nФранция Илмий тадқиқотлар миллий марказининг эксперти:\n— Энг аввало, яқинда Самарқанд шаҳрида бўлиб ўтган халқаро конференцияда Ибн Синонинг фалсафага, илмий фаолиятига оид ўз маърузам билан қатнашганимдан бениҳоя мамнун эканлигимни айтишни хоҳлар эдим. Мен Ўзбекистонда ёш мутахассислар, илмий кадрлар, француз ва бошқа хорижий тиллар бўйича таржимонлар тайёрлашнинг даражаси юқори эканлигига шахсан гувоҳ бўлдим.\nУмид қиламанки, Самарқанд конференцияси ўзининг амалий натижаларини беради. Президент Ислом Каримов таъкидлаганидек, мазкур халқаро анжуман мамлакатингиз ҳамда хорижий давлатларнинг илмий марказлари ва университетлари ўртасидаги ўзаро ҳамкорлик алоқалари мустаҳкамланиши учун асос бўлиб хизмат қилади.\nМазкур рукндаги бошқа мақолалар: « 37 йилда биринчи марта\tЯнги иш ўринлари таклиф қилинмоқда »


Аёлларни ўз юртида ҳам жинсий эксплуатацияга мажбурлаш кўпаймоқда\n18 май 2021, Тошкент вақти: 20:30\nМутахассислар Қозоғистонда фуқаролар, аксар ҳолларда хотин-қизларнинг нафақат хориж давлатларида, балки ўз юртида ҳам одам савдоси қурбонига айланиши хавфи борлигини таъкидламоқда.\nХалқаро миграция ташкилотининг одам савдосига қарши кураш дастурлари мувофиқлаштирувчиси Екатерина Бадикованинг айтишича, қозоғистонлик хотин-қизлар кўп ҳолларда Бирлашган Араб Амирликлари, Туркия, Исроил каби давлатларга юборилади. Аммо сўнгги пайтларда Қозоғистонда қўшни давлатлар, хусусан, Россия ва Ўзбекистондан келган хотин-қизлар жинсий эксплуатацияга мажбурланиши ҳолатига ҳам дуч келинмоқда.\n“Кўпинча ўзбекистонликлар кейинчалик БААга юборилиш учун бу ерга олиб келинади. Уларнинг айнан Қозоғистонда жинсий эксплуатация қилиниш учун келтирилиши ҳам кўп учрайди”,- дейди Е.Бадикова.\nҚозоғистондаги Аёлларни қўллаб-қувватлаш маркази раҳбари Алина Орлова эса сўнги йиллар давомида Қозоғистондан аёлларни жинсий эксплуатация учун хориж давлатларига юбориш қўшни Ўзбекистондагига нисбатан анча камайганини билдирди.\nУнинг таъкидлашича, бу мамлакат иқтисодида содир бўлган ўсиш, яъни қозоғистонлик аёлларнинг ўз юртида ҳам пул ишлаб топа олиш имконияти ошгани натижасидир.\nҲозир Қозоғистонда қочқинликда яшаётган, отаси Юсуф Жума ва икки укаси ҳибсда сақланаётган Алишер Жумаев Бухоро вилоятида одам савдосига қарши кураш билан шуғулланган “Саҳройи шерлар” нодавлат ташкилотига раҳбарлик қилган. У Бухоро вилоятидан хотин-қизлар алдов йўли билан хорижга олиб чиқилишини айтади.\n“Қизларга сизларни Англия, Америка каби давлатларга ўқиш учун олиб кетамиз, Бухоронинг ўзидан учасиз, ноқонуний бўлганида бу ердан учмаган бўлардик, деб ваъда қилишади. Гўёки имтиҳон уюштиришиб, имтиҳонга келган қизлар ичидан келишганлари танлаб олинади”,- дейди А.Жумаев.\nУнинг сўзларига кўра, сўнгги йилларда Ўзбекистоннинг ўзида ҳам қизларни жинсий эксплуатацияга мажбурлаш иллати урчимоқда. Масалан, Бухорода қизларни бой сайёҳларга қўшиб бериш кўп учрайди.


«Effect.uz» мухбирининг иши прокуратурага оширилди\n13.01.2021 10:10 0 3774\nКеча ижтимоий тармоқларда жиноят ишлари бўйича Термиз туман судидан «Effect.uz» мухбири ҳайдаб чиқарилгани, Миллий гвардия ходимлари унга куч ишлатиб, видеокамерасига шикаст етказгани ҳақида хабар тарқалди. Кўп ўтмай Ўзбекистон Республикаси Олий суди матбуот хизмати ҳолат юзасидан баёнот берди.\nАйтилишича, «Effect.uz» сайтининг Фарғона вилояти бўйича мухбири Э.Тожибоев ЖИБ (жиноят ишлари бўйича) Термиз тумани суди иш юритувида бўлган И.Х.га оид (у фирибгарликда айбланаётгани қайд этилади) «иш»да иштирок этмоқчи бўлади. Суд мажлиси бошланишидан аввал у судланувчининг қариндошлари билан суд раиси О.Бегимқуловнинг хизмат қабулхонасига киради ва суд ноқонуний қарор чиқараётганини рўкач қилиб, жараённи видеотасвирга олишга уринади. Ўз навбатида, суд раиси ўрнатилган тартибда илтимоснома билан мурожаат қилиши мумкинлигини тушунтиришига қарамасдан, у нотаниш аёллар билан биргаликда тартибсизликни юзага келтиради. Бироз вақтдан сўнг Э.Тожибоев суд мажлисига рухсатсиз кириб, жараённи видеотасвирга тушириш ҳақида оғзаки илтимоснома билан мурожаат қилади. Унинг илтимосномаси раислик қилувчи томонидан (тарафлар фикрини инобатга олган ҳолда) рад қилингач, журналист судланувчининг яқин қариндошлари билан суд мажлиси залини тарк этмасдан яна жанжал кўтаради. Натижада тартибни сақлаш ходимларини чақиришга тўғри келади.\nОлий суд матбуот хизмати журналистнинг бундай хатти-ҳаракатини судга босим ва судья дахлсизлигини бузиш деб баҳолаб, ҳолат юзасидан тегишли ҳужжатлар расмийлаштирилиб, ҳуқуқий баҳо бериш учун Термиз туман прокуратурасига юборилгани билдирилади.\nАйни пайтда суриштирув ишлари бошлаб юборилган, дейилади баёнотда.\nКоронавирус 24/02, 10:04


Аҳмед Башар ШЕН: «Шавкат Мирзиёевнинг ташаббуслари жаҳон миқёсида эътирофга лойиқ» - Халқ сўзи\nАҳмед Башар ШЕН: «Шавкат Мирзиёевнинг ташаббуслари жаҳон миқёсида эътирофга лойиқ»\n11:05 26 Апрель 2018 Сиёсат\nТуркия — мамлакатимиз ташқи сиёсатида алоҳида ўринга эга. Ушбу давлат Ўзбекистон Республикаси мустақиллигини биринчи бўлиб тан олган. Қолаверса, ўзбек ҳамда турк халқларини азалий дўстлик, биродарлик ва қардошлик ришталари ўзаро боғлаб туради. Ҳар икки халқ ҳам туркий тилда сўзлашувчилар бўлиб, уларнинг маданияти, дини ҳамда урф-одатлари бир-бирига жуда яқин.\nЯна бир муҳим жиҳати, Туркиянинг ривожланган саноати, транспорт коммуникациялари, денгиз йўллари, қишлоқ хўжалиги, туризм салоҳияти, давлатчилик борасидаги юксак тажрибаси Ўзбекистон учун муҳим аҳамиятга эга.\nМухбиримизнинг Туркиянинг мамлакатимиздаги Фавқулодда ва мухтор элчиси Аҳмед Башар ШЕН билан уюштирган эксклюзив суҳбати икки томонлама муносабатларнинг янги даври ҳақида бўлди.\n— Элчи жаноблари, Ўзбекистон ҳамда Туркия ўртасидаги муносабатлар бугун бутунлай янги суръатларда ривож топмоқда. Икки давлат раҳбарларининг ўзаро мулоқотлари ҳам мунтазамлик касб этаяпти. Ўзбекистон Республикаси Президенти Шавкат Мирзиёевнинг ўтган йили Туркияга амалга оширган давлат ташрифи тарихий аҳамиятга эга воқеа бўлди. Орадан бир қанча муддат ўтганига қарамай, ана шу ташрифни, унинг самараларини экспертлар, кенг жамоатчилик алоҳида эътироф қилмоқда. Шу ҳақда Сизнинг ҳам фикрларингизни билмоқчи эдик?\n— Президент Шавкат Мирзиёевнинг 2017 йил 25 — 27 октябрь кунлари Туркияга амалга оширган давлат ташрифи икки томонлама муносабатларимизнинг келажаги нуқтаи назаридан бурилиш нуқтаси бўлди. Дастлаб муҳтарам Президентимиз Режеп Таййип Эрдўғоннинг 2016 йил Самарқандга амалга оширган ташрифи, кейинроқ Ўзбекистон раҳбарининг Туркияга тарихий ташрифидан сўнг ўзаро алоқалар стратегик шериклик даражасига кўтарилди. Натижада ҳар қандай соҳада муносабатларимиз тобора мустаҳкамланмоқда.\nУшбу ташриф доирасида, шунингдек, турли идоралар ва ташкилотлар ўртасида жами 22 та битим имзоланди. Айни пайтда икки давлат Президентлари томонидан келишиб олинган масалалар ҳам элчихонамиз, ҳам мамлакатларимизнинг бошқа идора-ташкилотлари томонидан қатъий назорат этиб келинмоқда. Шу йўл билан келишувларни амалда жорий қилиш, уларнинг қоғозда қолиб кетмаслиги учун астойдил интилаяпмиз. Бу борада маълум муваффақиятларга эришганимизни ҳам айтиб ўтиш керак. Чунончи, икки томонлама савдо жадал ривожланаётир.\nДеярли ҳар ҳафта Тошкентда туркиялик турли тармоқ тадбиркорларидан иборат делегацияларни кутиб олмоқдамиз. Ўзбекистонда турк инвестициялари миқдорини ошириш бўйича чоралар кўраяпмиз. Икки давлат фуқароларининг ўзаро ташрифлари салмоғи ҳам кун сайин кўпаймоқда. Яқин келажакда авиаташувлар сони ортиши ҳамда Ўзбекистонга келадиган турк сайёҳлари сафи ҳам сезиларли даражада кенгайиши кутилаяпти.\n— Яқин кунларда юртимизга Туркия Президенти Режеп Таййип Эрдўғоннинг келиши режалаштирилган. Мазкур ташрифдан нималар кутилмоқда?\n— Юқорида таъкидлаганимдек, Президентларимизнинг доимий мулоқотлари Туркия ва Ўзбекистон ўртасидаги муносабатларга янги суръат бағишлади. Давлатимиз раҳбари жаноб Режеп Таййип Эрдўғоннинг амалга оширадиган ташрифи Туркия ҳамда Ўзбекистон ўртасида охирги 1,5 йил ичида олий даражада амалга оширилган учинчи ташриф бўлади. Мана шу уч ташрифнинг ўзиёқ ўзаро ҳамкорлик алоқаларимиз эришган даражани кўрсатмоқда. Президентлар бу каби ташрифлардан ташқари, телефон ва бошқа имкониятлар орқали тез-тез мулоқот қилиб, ўзаро фикр алмашиб турибдилар. Бу ҳам иккала давлат етакчисининг мамлакатларимиз ўртасидаги муносабатларни ҳар соҳада ривожлантириш учун иродалари бениҳоя кучли эканини очиқ-ойдин намоён этаяпти.\nБундан ташқари, ушбу ташриф 15 йилдан сўнг Туркия Президентининг Ўзбекистон пойтахти бўлмиш сўлим Тошкент шаҳрига амалга оширадиган биринчи давлат ташрифи бўлиши жиҳатидан ҳам тарихий аҳамиятга эга.\nҲурматли Президентимизнинг яқин кунларда амалга оширадиган ташрифи чоғида аввал қабул қилинган қарорлар ижроси кўриб чиқилади ҳамда Туркия — Ўзбекистон муносабатларини қардошлик, тенглик, ўзаро ишонч, ҳар икки томоннинг манфаатлари асосида янада юқори даражаларга олиб чиқувчи муҳим қарорлар имзоланади. Ташриф доирасида иқтисод, савдо, ҳуқуқ, таълим, маданият ва илмий ҳамкорлик сингари кўплаб соҳаларни ўз ичига олган бир қанча битимларнинг имзоланиши кўзда тутилмоқда. Шу йўл билан стратегик даражага чиқарилган алоқаларимизнинг янада чуқурлашиши ҳамда Стратегик шериклик механизми доирасида институциализациялашиши борасида муҳим қадамлар ташланиши мумкин бўлади.\nЖаноб Президентимизга ҳамроҳлик қилувчи делегация аъзолари орасида вазирларимиз, депутатларимиз, тегишли идоралар ва ташкилотлар раҳбарлари билан бир қаторда, юздан ортиқ ишбилармонларимиз ҳам ўрин олган. Жаноб Президентларимизнинг иштироки билан ўтказиладиган бизнес форумида савдо-иқтисодий ҳамкорлигимизни янада ривожлантириш борасида муҳим одимлар ташланади. Бундан ташқари, долзарб минтақавий ҳамда халқаро масалаларда ҳам ҳамкорликнинг кучайтирилиши кутилмоқда.\nДавлат раҳбарлари даражасидаги ташрифлар доимо муҳим ўринга эга. Бироқ Туркия ва Ўзбекистоннинг муҳтарам Президентларининг ташрифи яна ҳам катта аҳамият касб этаяпти. Чунки турк халқи Ўзбекистонни ота юрти, Ўзбекистон халқини қардош халқ, Ўзбекистон Республикасини қардош давлат сифатида кўради. Бу ташриф ҳамда мулоқотлар аслида халқлар ўртасида мавжуд бўлган бир неча юз йиллик мустаҳкам ришталарнинг акс этишидир. Президентлар халқ ва давлат вакилидирлар. Президентларимизнинг учрашиши ҳам аслида халқларимизнинг бир-бирига қучоқ очиши рамзидир.\n— Ўз фаолиятингиз давомида Ўзбекистон билан Туркия ўртасидаги ҳамкорликнинг қайси йўналишларини ривожлантиришни устувор вазифа, деб ҳисоблайсиз?\n— Туркия билан Ўзбекистон тарихий ришталари бир, муштарак маданий меросга эга қардош мамлакатлардир. Бундай бақувват илдизлари бор икки юрт ўртасида ҳар соҳада ҳамкорликнинг мустаҳкам бўлишига эҳтиёж катта. Туркия ҳамда Ўзбекистоннинг мақсадлари, муносабатлари, салоҳияти шундайки, бирон соҳани алоҳида устувор деб ажратиш мушкул. Ҳамкорлигимизни ҳар жабҳада жадал ривожлантиришимиз — асосий вазифаларимиздандир. Айни пайтда Ўзбекистонда амалга оширилаётган ислоҳотлар ва турк тадбиркорларининг интилишлари натижасида иқтисодиёт ҳамда савдо тармоқлари изчил ривож топаяпти. Шунингдек, ҳарбий, маданий, таълим ва жиноятга қарши курашиш борасида қатор умумий лойиҳалар тайёрланмоқда. Умуман олганда, ҳар бир соҳада ҳамкорликни ривожлантириш учун ҳаракат қилаяпмиз. Қардош халқлар вакилларининг бир-бирлари юртларига ташриф буюриб, ўзаро яқиндан танишишларини, яъни сайёҳлик соҳаси ривожланишини муҳим, деб ҳисоблаймиз.\n— Биласиз, Ўзбекистон Президенти Шавкат Мирзиёев 2017 йил сентябрь ойида БМТ Бош Ассамблеясининг 72-сессиясидаги нутқида ислом динининг асл инсонпарварлик моҳияти ҳақида атрофлича тўхталди. Юксак минбардан туриб айтилган ушбу сўзлар, шубҳасиз, ислом динига эътиқод қилувчи халқлар ўртасида катта акс садо берди. Масалан, давлатимиз раҳбари ўз чиқишини якунлаганидан кейиноқ ўша ернинг ўзида биринчи бўлиб Туркия Президенти Режеп Таййип Эрдўғон Юртбошимизни табриклаган эди. Айтинг-чи, Ўзбекистонда ислом динини янада ривожлантириш бўйича амалга оширилаётган ишларни Туркия ҳукумати қандай баҳолайди?\n— “Тинчлик” маъносини англатувчи ислом дини билан террор бир пайтнинг ўзида ёдга олинишга йўл қўйиб бўлмаслиги ҳар фурсатда таъкидлаб келинмоқда. Шунинг учун Президент Шавкат Мирзиёевнинг БМТ Бош Ассамблеяси 72-сессиясидаги нутқида ўрин олган инсонпарварлик, эзгулик ва тинчликка йўғрилган ислом дини ҳақидаги сўзлари муҳтарам Президентимиз Режеп Таййип Эрдўғоннинг ёндашувига ўта мос келиб, икки давлат раҳбарларининг тафаккур ўхшашлигини намоён этаётир. Бағоят аҳамиятли бу мавзуда Президент Шавкат Мирзиёев билан ҳамфикр эканликларини мамнуният билан кўриб турибмиз.\nЎзбекистон ўз тарихи, маданияти, аҳолиси ҳамда жуғрофияси билан буюк давлат ҳисобланади. Имом ал-Бухорий, Баҳоуддин Нақшбанд, Ҳаким ат-Термизий ва яна кўплаб ислом уламоларининг яшаб, шуъла таратган маркази — шу Ўзбекистондир. Бундай бой меросга эга юртингизнинг ислом дини маърифатини юксалтиришга доир барча саъй-ҳаракатлари жуда катта аҳамиятга эга. Президент Шавкат Мирзиёевнинг бу борадаги ташаббуси жаҳон ҳамжамиятида ислом дини бўйича маълумотга эга бўлиш даражасини кўтаришга ўз ҳиссасини қўшмоқда. Қолаверса, бу Туркия томонидан яқиндан кузатилиб, юқори баҳо берилмоқда. Ўзбекистон худди ўтмишда бўлгани каби келажакда ҳам исломни тўғри тушунтириш ҳамда дунёга тўғри акс эттириш учун кўриладиган чоралар жиҳатидан ҳам муҳим аҳамиятга эга бўлади. Шу нуқтаи назардан, Ўзбекистонда Имом ал-Бухорий номидаги халқаро тадқиқот марказини тузиш, Тошкентда Ислом цивилизацияси маркази, Ўзбекистон халқаро ислом университети очилишини сидқидилдан қўллаб-қувватлаймиз.\n— Ўзбекистон Президенти ташаббуси билан яқинда туркиялик фуқароларнинг мамлакатимизга 30 кун давомида визасиз келиши йўлга қўйилди. Икки давлат ўртасида сайёҳлик соҳасидаги ҳамкорликнинг ривожи тўғрисида нималар дея оласиз?\n— Ўзбекистон фуқаролари учун 2007 йилдан буён Туркияга визасиз кириш тартибини жорий қилган Туркия визасиз саёҳат имконининг аҳамиятини жуда яхши билади. Президент Шавкат Мирзиёев имзолаган Фармон билан турк фуқаролари учун визасиз режим ёрдамида ҳам тадбиркорларимиз, ҳам сайёҳларимиз, қолаверса, сайёҳлик соҳасида иш юритувчи малакали мутахассисларимизнинг Ўзбекистонга келиши осонлашди. Мазкур ҳужжат бизнинг юртда катта хурсандчилик билан кутиб олинди. Президентимиз бу ташаббус учун Президент Шавкат Мирзиёев Жаноби Олийларига қўнғироқ қилиб, миннатдорлигимизни билдирганлар.\nЎзбекистонни ўзи учун кашф этиб, унинг тарихини чуқур ўрганмоқчи бўлганлар, умуман, аждодлар тарихига қизиққан фуқароларимиз аввалги виза қоидасига қарамай, Ўзбекистонга ташриф буюришдан ортга чекинмаганлар. Визасиз режим қарори имзоланмасидан аввал, 2016 йилда тахминан 40 минг, 2017 йилда эса 49 минг нафарга яқин туркияликлар Ўзбекистонга келди. Бошқача айтганда, икки йиллик ўсиш суръати 22 фоиздан ортиқни ташкил этди.\nПрезидент Шавкат Мирзиёевнинг ушбу ташаббусидан сўнг бу кўрсаткичнинг жадал ортишига ишончимиз комил. Шунингдек, “Турк ҳаво йўллари”нинг 2018 йил 16 март куни бошланган Истанбул — Самарқанд авиақатнови ҳам бунга ўз ҳиссасини қўшади. “Ўзбекистон ҳаво йўллари” Миллий авиакомпанияси парвозлари билан икки мамлакат орасидаги ҳафталик парвозлар сони жами 20 тадан ошади. Мазкур миқдорни янада кўпайтириш, бориладиган шаҳарлар рўйхатини кенгайтириш бўйича иш юритаяпмиз. Бу ўзгаришлар, шак-шубҳасиз, сайёҳлик соҳасидаги ҳамкорлигимизни ҳамда халқларимиз ўртасидаги ришталарни мустаҳкамлайди ва Ўзбекистон тараққиётига ҳисса қўшади.\nБой маданий меросга эга Ўзбекистон сайёҳлик учун жуда қулай имкониятларга эга. Буюк Ипак йўлининг тарихий жавоҳирлари бўлмиш Самарқанд ҳамда Бухоро, дин улуғлари ва илм арбоблари яшаб ўтган Мовароуннаҳрнинг қадим кентлари — Хива ҳамда Шаҳрисабз, Қўқон жаҳоннинг муҳим сайёҳлик марказларига айланиши мумкин. Шу сабабли, Ўзбекистоннинг туризм соҳасида ҳам жадал ривожланишига ишончим комил.\nТуркияда сайёҳлик тармоғига “Мўрисиз саноат” деб қаралади. Туркия бир йилда 36 миллион сайёҳни қабул қилади ва ушбу соҳадан 34 миллиард АҚШ доллари миқдорида даромад кўради. Бу борада жаҳонда 6-ўринни эгаллашдек муваффақиятга эришиб, сайёҳлик инфратузилмасини янада ривожлантириш йўлидан бормоқда. Туризмни ривожлантириш масаласида ҳам Туркия идоралари ҳамда хусусий сектори Ўзбекистон билан маълумот ва тажриба алмашмоқда, туризм ҳамда меҳмонхоналарни бошқариш соҳаларида тез-тез мулоқотлар амалга оширилмоқда. Қатор ва турфа лойиҳалар устида биргаликда иш юритаяпмиз.\nБундан ташқари, мамлакатларимиз ўртасида тармоқлараро ҳамкорлик орқали кучайтириладиган туризм нафақат бизнинг, балки бошқа давлат фуқароларига ҳам илму ирфон, маданият, тарихнинг юраги бешиги бўлган бу заминга келиб, мазкур бетакрор юрт билан яқиндан танишиш имконини беради.\n#Аҳмед Башар ШЕН


Коронавирус экологияга ҳам таъсир ўтказяпти\nКоронавирус бир томондан экология, хусусан, атмосферани тозалашга ёрдам бераётган бўлса, бошқа тарафдан атроф-муҳит, айниқса, сув ҳавзаларининг ифлосланишига олиб келмоқда.\nКоронавирус ҳақида 80 та факт. Бу сизга ушбу инфекция ҳақида батафсил маълумотга эга бўлиш имконини беради (2-қисм)\nБугунги кунда дунё ОАВларининг асосий мавзуси — коронавирус инфекцияси. Кундан кунга дунё бўйича тарқалиш суръати ортиб бораётган ушбу инфекция ҳақида маълумотлар ҳам кўпайиб бормоқда.\nКоронавирус ҳақида 80 та факт. Бу сизга ушбу инфекция ҳақида батафсил маълумотга эга бўлиш имконини беради (1-қисм)\nКоронавирусдан уйда даволаниш тартиби қандай?\nКарантин тартибини бузган беморлар мажбурий равишда касалхонага ётқизилади.\nУзилган бир киприк\nҒиждувон тумани Соҳибиён маҳалла фуқаролар йиғини Палонзе қишлоғида истиқомат қилган Темир Собиров кўнгиллилар қаторида урушга йўл олганида эндигина 17 ёшда эди.Хайрлашаётиб, “Мен ғалаба билан қайтаман. Агар... агар жангда ҳалок бўлсам, жасадим ўзга юртларда қолиб кетмасин. Ҳеч бўлмаса, кўмилган жойимдан бир...\nСийпантошда ибтидоий давр рассоми чизган суратлар – жаҳондаги энг ноёб маданий ёдгорликлардан\nҚашқадарё вилоятининг Чироқчи туманидаги Ҳисор тоғ тизмаларида жойлашган Қуруқсой қишлоғида Сийпантош ёдгорлиги мавжуд. Ундаги қадимий топилмалар Homo sapiens (ақлли одам)нинг пайдо бўлиши ва у томонидан яратилган энг дастлабки рангли саньат асарларининг вужудга келишини исботлайдиган ажойиб ёдгорликлар сирасига киради.\n“Ақлли” газ ҳисоблагичлари бепул ўрнатиб берилади —“Ҳудудгазтаъминот” \nЯнги қоидага кўра, “ақлли ҳисоблагичлар” барча тоифадаги истеъмолчиларга “Ҳудудгазтаъминот” АЖ ҳисобидан, яъни бепул ўрнатиб берилади. Бу дегани, ҳисоблагичлар Жамиятнинг ҳудудий бўлинмалари мулки ҳисобланади. Энди истеъмолчилар газ корхонасининг огоҳлантиришини кутишлари, Давлат хизматлари маркази ва Ягона порталга мурожаат қилишларига ҳожат қолмайди.\nКундуз чироқ ёқиб топиш мумкинми?\nШахмат тахтасининг бир бўлаги.Тепада фонус.Тахтада одам танасини эслатувчи нимадир бор.Бор – йўғи шу, холос.У нимани англатади?\nРоналду ҳам коронавирус туфайли карантинга олинди\nРоналду ва Ругани ечиниш хонасида бирга бўлишган. Учрашувдан кейин Ювентус футболчилари жамоавий суратга тушишган.\nРоссиянинг машҳур “НТВ”  телеканали Қашқадарё ҳақида кўрсатув тайёрлайди\nПрезидентимиз томонидан “Фестиваллар шаҳри” мақоми берилган Шаҳрисабз шаҳри обидалари ҳамда Қашқадарёнинг бой маданий ва тарихий ёдгорликлари, асрларга тенгдош миллий қадриятлари, ўзига хос таомлари бугун доимий тарзда хорижий ОАВ нигоҳида. Жумладан, Россия Федерациясининг МДҲ ва бошқа давлатларда кўп миллионли томошабинларига эга...\nҲайдовчилар диққатига! Қўқон шаҳридаги “тўхташ тақиқланади” йўл белгиси таъсири доираси ҳудудига стационар махсус камералар ўрнатилди\nҚўқон шаҳридаги “Янги бозор” савдо мажмуаси жойлашган Фаробий кўчасида тирбандликларнинг олдини олиш мақсадида “тўхташ тақиқланади” йўл белгиси таъсир доирасида қолдирилган автомобилларни қайд қилиб борувчи 4 та айланма стационар махсус камералар ўрнатилди.\n“Жалолиддин Мангуберди” сериалида асосий ролларни туркиялик актёрлар ижро этади\nЖалолиддин Мангуберди сериали 26 қисмдан иборат бўлиши ҳақида хабар бергандик. Сериал ҳужжатли фильм эмас, балки бадиий фильм тарзида ишланади. Фильм Туркияда ишланиб, суратга олинади, бунинг учун 7 млн. доллар ажратилиши кўзда тутилган.\n"Деярли ярим асрлик тажрибасизлигимиз бор"\nБугун жамоатчилик орасида Жалолиддин Мангуберди сериалини ўзимизнинг кино ижодкорлар яратмаяпти, нега ўзимизнинг ерларда суратга олинмаяпти деган эътирозлар билдирилаётгани сир эмас. Мутахасчисларнинг фикрига кўра, бизда жаҳон тажрибаси етарли эмас.\nShowing 121-135 of 957 items.


Соғлиқни сақлаш вазирлиги «Фарҳод» бозорида рўй...\n13.06.2019 13:43 0 2362\nШу кунларда ижтимоий тармоқларда «Фарҳод» деҳқон бозори ҳудудида кекса ёшли бир аёлнинг тоби қочгани ва чақирилган «тез ёрдам» кечикиб келгани туфайли бемор шифохонада вафот этгани ҳақида хабарлар пайдо бўлди. Соғлиқни сақлаш вазирлиги томонидан ушбу ҳолат ўрганилди.\nМаълум бўлишича, 2019 йил 8 июнь куни соат 10:24 ва 10:34 оралиғида Тошкент шаҳар тез тиббий ёрдам станцияси Call марказига алоҳида-алоҳида иккита қўл телефонидан қўнғироқ бўлади ва улардан бири ёши 50-60, иккинчиси 60-70лар оралиғида аёлнинг «Фарҳод» деҳқон бозори ҳудудида соғлиғи ёмонлашганини маълум қилади. Ушбу маълумот зудлик билан Учтепа тумани 4-подстанциясига етказилиб, воқеа жойига «тез ёрдам» бригадаси жўнатилади. Навбатчи диспетчер вазиятни ўрганиш мақсадида соат 10:44 ларда қўнғироқ қилганида «тез ёрдам» манзилга етиб бориб, беморга биринчи ёрдам кўрсатаётган бўлади.\nБироқ, соат 10:59 да «Фарҳод» бозоридан яна телефон бўлиб «тез ёрдам» кутишаётганини маълум қилишади. Шунда бозор ҳудудида иккита бемор борлиги маълум бўлади ва зудлик билан бошқа «тез ёрдам» бригадаси жўнатилади. Аммо, «тез ёрдам» боргунича бемор йўловчи машинада шифохонага олиб кетилган экан.\n— Бозорлар, чорраҳалар, жамоат жойларида бирор бахтсиз ҳодиса рўй берса ёки кимнингдир тоби қочиб қолса, одатда воқеага гувоҳ бўлган йўловчилар «тез ёрдам» чақиради. Бундай мурожаатларда кўпинча тез тиббий ёрдамга муҳтож беморлар бозорнинг ёки чорраҳанинг қайси бурчагида эканлиги аниқ кўрсатилмайди. Аксарият ҳолларда телефон қилган одам ҳам воқеа жойидан кетиб қолади, — дейди Тошкент шаҳар тез тиббий ёрдам станцияси бош шифокори Даврон Султонов. — Натижада «тез ёрдам» машинаси беморни тополмай овора-ю сарсон бўлади, бемор топилгунча анча вақт йўқотилади. Кўпчилик ҳолларда бундай чақириқларда беморларни топиш имконияти бўлмайди.\nТаъкидланишича, бугунги кунда Тошкент шаҳар тез тиббий ёрдам станциясида 179 та тез тиббий ёрдам бригадаси аҳолига хизмат кўрсатаяпти. Тизимда 705 нафар шифокор ва 1150 нафар ўрта тиббий ходимлари ҳамда диспетчерлар фаолият юритяпти. Ушбу тез тиббий ёрдам бригадаларига кунига ўртача 3000га яқин (куз-қиш мавсумларида чақириқлар 4000 дан ҳам ошади) чақириқ тушади. Уларга ўз вақтида бориб тиббий ёрдам кўрсатиляпти.\nТошкент шаҳар тез тиббий ёрдам станция таркибидаги Call-марказда икки нафар шифокор 36 нафар ўрта тиббий ходим – диспетчерлар аҳолидан тушган қўнғироқларни қабул қиляпти. Ушбу тиббиёт ходимлари қўнғироқни қабул қилиш баробарида беморнинг яқинларига биринчи ёрдам кўрсатиш йўлларини ҳам уқтиради. Зеро, беморга шошилинч вазиятда токи шифокор етиб келгунича аниқ ва тўғри кўрсатилган биринчи ёрдамнинг инсон ҳаётини асрашда ўрни ниҳоятда муҳим.


21 январ 2022, Тошкент вақти: 18:33\nРоссия Ташқи ишлар вазирлиги Россия ва АҚШ ўртасидаги келишувлар лойиҳаларини ҳамда НАТО билан хавфсизлик кафолатлари бўйича келишув лойиҳасини эълон қилди.\nТИВ сайтида айтилишича, ҳужжатлар АҚШ Давлат котиби ўринбосари Карен Донфридга топширилган.\nЛойиҳадаги мажбуриятларнинг аксарияти Қўшма Штатлар ва НАТОга аъзо мамлакатларга тегишли бўлиб, унда Россиянинг бир томонлама мажбуриятлари айтилмаган.\nШартнома лойиҳасида айтилишича, Россия ва НАТО бир-бирини душман деб ҳисобламайди.\nШартнома лойиҳасида шундай бандлар бор:\nНАТОнинг кейинги кенгайишини, шу жумладан Украина ва бошқа давлатларнинг қўшилишини истисно қилиш мажбуриятини олади.\nНАТО Украина ҳудудида, шунингдек, Шарқий Европа, Кавказ ва Марказий Осиёнинг бошқа давлатлари ҳудудида ҳар қандай ҳарбий фаолият олиб боришдан бош тортади.\nРоссия ва НАТО 1997 йил 27 май ҳолатига кўра ушбу ҳудудда жойлашган кучларга қўшимча равишда бошқа барча Европа давлатлари ҳудудида ўз қуролли кучлари ва қуролларини жойлаштирмайди.\nИштирокчилар қуруқликдаги ўрта ва қисқа масофали ракеталарни улар бошқа иштирокчилар ҳудудидаги нишонларни уришга қодир бўлган ҳудудларда жойлаштиришни истисно қиладилар.\nТомонлар бошқа давлатлар ҳудудидан бошқа томонга қуролли ҳужумга тайёргарлик кўриш ёки амалга ошириш мақсадида фойдаланмайди.\nҚўшма Штатлар НАТОнинг шарқий йўналишда янада кенгайишини истисно қилиш ва СССР таркибига кирган давлатларни Иттифоққа қабул қилишдан бош тортиш мажбуриятини олади.\nҚўшма Штатлар илгари СССР таркибида бўлган ва НАТОга аъзо бўлмаган давлатлар ҳудудида ҳарбий базалар яратмайди, уларнинг инфратузилмасидан ҳар қандай ҳарбий фаолият учун фойдаланмайди ва улар билан икки томонлама ҳарбий ҳамкорликни ривожлантирмайди.\nОқ уй матбуот котиби Жен Псакининг таъкидлашича, Қўшма Штатлар Россиянинг хавфсизлик бўйича музокараларни бошлаш бўйича таклифлари билан танишган ва уларни Европадаги иттифоқчилари ва ҳамкорлари билан муҳокама қилмоқда.\nУнинг сўзларига кўра, “Агар Европадаги иттифоқчиларимиз ва ҳамкорларимиз музокараларда иштирок этмаса, Европа хавфсизлиги бўйича музокаралар бўлмайди”.\n“Биз Европа хавфсизлиги асосига қурилган асосий тамоиллар, жумладан, барча мамлакатлар ўз келажагини ва ташқи сиёсатини ташқи аралашувисиз ўзи белгилаш ҳуқуқига эга бўлиши тўғрисидаги қоидани гаровга қўймаймиз”, дея қўшимча қилди у.


3 йил аввал 1547 Абдулазиз Мўмин\nИсро ва меърож воқеаси билан боғлиқ баъзи ноаниқликларга ойдинлик киритиш зарур бўлади. Ана шунда мавзуимиз билан боғлиқ Қуръон оятларини тушунишдаги мушкуллик ўз-ўзидан ечилади.\nНабий алайҳиссаломнинг Аллоҳ азза ва жалла билан муножоти ва ошкора сўзлашишлари ана шундай масалалардан ҳисобланади. Аллоҳ таоло: «Бандасига нимани ваҳий қилган бўлса, ваҳий қилди», деган. Айнан шу масала билан боғлиқ баҳс-мунозарага сабаб бўладиган кўплаб ҳадиси шарифлар ворид бўлган. Муфассирлар таъкидлаган ҳақиқат шуки, Жаброил алайҳиссаломга ваҳий туширувчи Зот – Аллоҳ субҳанаҳу ва таолодир. Жаброил алайҳиссалом ваҳийни қабул қилиб, уни Пайғамбаримиз Муҳаммад мустафо соллаллоҳу алайҳи васалламга етказиб туради. Шундай экан, қуйидаги ояти каримани таъвил қилишда аксар муфассирларникига зид бўлган қавлларга суянганларнинг сўзларига эътибор берилмайди. Оятда: «Аллоҳнинг башар билан гаплашмоғи бўлмаган, магар ваҳий орқали ёки парда ортидан ёхуд элчи юбориб, Унинг изни билан хоҳлаган нарсасини ваҳий қилур. Шубҳасиз, У Зот олий ва ҳикматлидир», дейилган.\nКўпчилик муфассирлар таъкидлашича, ояти каримада Аллоҳ таолонинг инсон зоти билан мулоқот турларига ишора қилиб ўтилган. Улар уч турдан иборат. Биринчиси – Аллоҳ таолонинг Мусо алайҳиссалом билан мулоқотига ўхшаш парда ортидан мулоқот. Иккинчиси – барча пайғамбарлар ва Пайғамбаримиз алайҳиссаломнинг аксар ҳолатлари каби фаришта юбориш орқали мулоқот. Учинчиси – Аллоҳ таоло пайғамбар қалбига бевосита индирган ваҳий орқали мулоқот. Мана шу жумҳур уламоларнинг сўзидир.\nЖумҳур уламоларнинг қарашларига хилоф фикрни илгари сурганлар қониқарли ҳужжат-далил келтира олишмаган. Жаъфар ибн Муҳаммад Содиқ раҳматуллоҳ алайҳдан ривоят қилинган «У зотга воситасиз ваҳий қилинган» деган нақл уларнинг шундай далилларидан биридир. Баъзи мутакаллимлар: «Муҳаммад алайҳиссалом Робби билан Исро ва Меърож кечасида гаплашган», деган қарашни илгари суришади. Ибн Масъуд ва Ибн Аббос розияллоҳу анҳумодан, имом Ашъарийдан ҳам шунга ўхшаш ривоят келтирилади. Жумҳур уламолар воситасиз мулоқотни инкор этишиб, Аллоҳ таолонинг Мусо алайҳиссалом билан мулоқотига далолат қилувчи оятлар даражасидаги бошқа томонга таъвил қилиб бўлмайдиган очиқ-ойдин ва қатъий далилларга суянадилар.\nИсро ва Меърож воқеаси хусусида ихтилофга сабаб бўлган масалалардан бири Пайғамбаримизнинг Роббига қурбат ҳосил қилиши масаласидир. Аллоҳ таоло айтади: «Сўнгра яқинлашди ва жуда ҳам яқин бўлди. Бас, икки камон миқдоридай жой бўлди. Балки ундан ҳам яқинроқ келди».\nАксар муфассирлар қурбат Муҳаммад соллаллоҳу алайҳи васаллам ва Жаброил алайҳиссалом ўрталарида бўлганини айтишади, чунки у зотлар ўшанда бир-бирларига яқин келганлар. Имом Нававий раҳматуллоҳи алайҳ: «Барча муфассирлар наздида оятдаги «қоб» сўзидан мақсад миқдордир. Қурбат деганда Муҳаммад алайҳиссаломнинг Сидратул мунтаҳога яқинлашиши ҳам назарда тутилиши мумкин», дейдилар. Ибн Аббос розияллоҳу анҳумо: «Муҳаммад алайҳиссалом Роббига яқинлашди ва яқинлашиши зиёда бўлди», дейди. Ояти каримадаги «дана фа тадалла» – «яқинлашди ва жуда ҳам яқин бўлди» сўзлари бир маънода келмайди. Чунки «тадалла» сўзида «дана» сўзига нисбатан ҳарфлар кўпроқ. Сўзда ҳарфлар зиёда бўлиши маънода ҳам зиёдаликни вужудга келтиради.\nҚози Иёз раҳматуллоҳи алайҳ айтади: «Билингки, бу ўринда қурбат маъносининг Аллоҳга нисбат берилиши макон ёки масофа жиҳатидан қурбатни ифодаламайди. Набий алайҳиссаломнинг Роббларига қурбати у зотнинг даражалари баланд, мақом-мартабалари юксак, маърифат нурлари порлоқлиги ҳамда Аллоҳ таолонинг ғайб ва қудрат сирларини мушоҳада қилишларини билдиради. У зотнинг Аллоҳга қурбати қурбат мақомидаги раҳмат, унс, иззат-икром ва яхшиликларга ноил бўлишларидир. Қандай бўлмасин, Жаброил алайҳиссаломга эмас, Аллоҳ таолога деб олинган қурбатни маънавий яқинликнинг энг юқори чўққиси, маърифат равшанлиги ва Расули акрамнинг Ҳақ таоло ҳузуридаги олий мақоми деб тушунилади. Шунингдек, Аллоҳ таоло набийининг истакларини ижобат қилиши, дуо ва сўровларни қабул этиши, у зотга иноятини кўрсатиши ва мартабаларини юксакка кўтариши англанади.\nОлти «Cаҳиҳ» тўпламда Абу Ҳурайра розияллоҳу анҳудан: «Роббимиз ҳар кеча дунё осмонига тушади», деб нақл этилган ҳадиси шариф ҳам юқорида айтилган маънода тушунилади. Яъни Аллоҳ таолонинг раҳмати, ижобати, яхшилиги ва эҳсони тушади. Бошқача қилиб айтганда, бу пайтда Аллоҳ таоло Ўз фазлу марҳаматига кўмадиган, карамини ёғдирадиган, ижобат қиладиган ва яхшиликларини бекаму кўст берадиган сифатлари билан тажалли қилади.\n«Саҳиҳул Бухорий»даги: «Ким Менга бир қарич яқинлашса, Мен унга бир аршин яқинлашаман, ким Мен томон юриб келса, Мен у томонга югуриб бораман», деган маънодаги ҳадиси қудсий ҳам ана шундай тушунилади. Яъни бунда ҳам ижобат этиш, қабул қилиш, яхшиликни тез ато этиш, умидни амалга ошириш, сўралганни бериш маънолари ирода қилинади.\nХулоса шуки, Исро ва Меърож воқеаси тўғрисидаги баҳс-мунозарага сабаб бўладиган баъзи фикр-мулоҳазалар аниқлаштириш, исботлаш ва қатъий ҳужжат келтиришни талаб қилади. Бу масалада якка ижтиҳодлар кифоя қилмайди. Ҳар бир фикр далилга асосланиши лозим бўлади.\n Нажм сураси, 10-оят.\n Шуро сураси, 51-оят.\n Нисо сураси, 164-оят. Аъроф сураси, 143-оят.\n Нажм сураси, 8–9-оятлар.\n Ибн Абу Ҳотим ривояти.


Энди Найзатеппа маҳалласи болалари боғчага боради | gulobod.uz\nЭнди Найзатеппа маҳалласи болалари боғчага боради\nУшбу маҳаллада 150 ўринга эга 40-сонли мактабгача таълим ташкилоти фойдаланишга топширилди.\nШу муносаюбат билан ташкил этилган тадбирда туман ҳокимлиги вакиллари, корхона-ташкилот раҳбарлари, нуронийлар ва кенг жамоатчилик вакиллари иштирок этди.\nТадбирда туман ҳокими Н.Мавлонов жорий йилда инвестиция дастури асосида фаолият бошлайдиган мактабгача таълим ташкилотлари сонини янада кўпайтириш, жажжи болажонларнинг боғчага қамровини 100 фоизга етказиш борасида амалий ишлар бошланганини таъкидлади.\n- Жами 111 та МТТ мавжуд, - дейди туман Мактабгача таълим мудири Азамжон Бегмуродов. - Шулардан 40 таси давлат мактабгача таълим ташкилоти, 8 таси эса нодавлат мактабгача таълим ташкилоти ҳисобланади. Шунингдек, 61 та оилавий нодавлат мактабгача таълим ташкилоти ва 1 та давлат-хусусий шерикчилик асосидаги нодавлат мактабгача таълим ташкилоти бор.\nТуманда 250 мингдан ортиқ аҳоли истиқомат қиладиган бўлса, 3-7 ёшли болалар 21 минг 544 нафарни ташкил этади. Ҳозирги кунда мактабгача таълим ташкилотларимиз 9519 нафар тарбияланувчини ўз бағрига олиш кувватига эга. Жорий йилнинг охирларига қадар МТТлари 177 тага етказилиши ва болаларнинг боғчага қамровини 100 фоизга таъминлаш ражалаштирилган.\nРеспублика инветиция дастури асосида 3 миллиард 500 миллион сўм сарфланган мазкур мактабгача таълим ташкилотида 6 та машғулот хонаси, психолог ва ҳамшира учун алоҳида хона, рус тили, инглиз тили, спорт ва мусиқа хоналари болажонлар хизматида. Бундан ташқари 6 та ёзги машғулотлар айвончаси, ёзги соғломлаштириш бассейни ташкил этилган.\nТадбир давомида туман ҳокими у ердаги шароитлар билан танишди.


Ҳукумат мажлисида Жаҳон банки вакилининг хуружи тутди\nЖаҳон банкининг Қирғизистондаги ваколатхонаси раҳбари Алекс Крамер қирғиз ҳукумати йиғилишида стакан синдирди ва сўкинди.\nМазкур воқеа 3 феврал куни Қирғизистон Бош вазири ўринбосари Жўмарт Ўтўрбаев раислигида ўтаётган йиғилиш пайтида содир бўлди.\nЖаҳон банкининг Қирғизистондаги ваколатхонаси раҳбари Алекс Крамер донорлар билан ўтказилаётган йиғилишда ўз ташкилоти қирғиз ҳукуматининг 100 кунлик ислоҳот лойиҳасини қўллашини ва молиявий кўмак кўрсатишга ҳозирлигини билдирган.\nКрамердан сўнг Халқаро валюта жамғармасининг Қирғизистондаги доимий вакили Коба Гвенатадзе сўз олган. Шу пайтда Алекс Крамер стол устида турган стаканлардан бирини полга уриб синдирган ва "Эй, Худойим! Мен бу жойдан кетаман!" деганича йиғин залини тарк этган.\nАхборот агентликларининг билдиришича, бу воқеадан сўнг йиғилишда ноқулай жимлик пайдо бўлган. Европа Иттифоқининг Қирғизистондаги вакили Шантал Эбберхет йиғиндагиларга айни пайтда Алекс Крамер оғир кунларни бошидан ўтказаётганини билдирган. Бир неча дақиқалик сукутдан сўнг йиғилиш яна давом этган.\nЖахон банкининг Қирғизистондаги ваколатхонаси ўз раҳбарининг ҳатти-ҳаракатларини тушунтириб, матбуотга баёнот тарқатди. Унда айтилишича, “йиғилиш пайтида Алекс Кремерни гипертоник криз (қон босими касаллигининг бир тури- таҳр.,) ҳуружи тутган”.\n“Биз унинг аҳволидан ҳавотирдамиз. Крамер ҳеч қачон бугунгидай ҳаракатларни қилмаган эди ва бу унга ҳос ҳаракат эмас. У руҳан соғлом шахсдир”, дейилади баёнотда.\nАлекс Крамер 2010 йилда Жаҳон банкининг Қирғизистондаги ваколатхонаси раҳбари лавозимига тайинланган эди.


Токио-2020: Ўзбекистон бокс бўйича камида битта Олимпиада медалини нақд қилди – Газета.uz\nБаҳодир Жалолов (ўртада).\nТокиода бўлиб ўтаётган Олимпия ўйинларининг тўққизинчи кунида ўзбекистонлик спортчилар енгил атлетика, юнон-рум кураши, бокс ва оғир атлетика бўйича беллашувларда қатнашишди. Боксчи Баҳодир Жалолов ярим финалга йўл олиб, Олимпиада медалини нақд қилган бўлса, қолган спортчилар мусобақада ўз иштирокларини якунлашди.\nLotinchada 1 август 2021, 18:27 Спорт\nТокиодаги Олимпия ўйинларининг саккизинчи кунида 5 нафар спортчи беллашувларда Ўзбекистон шарафини ҳимоя қилди.\nЯнгил атлетика. Ўзбекистонлик енгил атлетикачи Даря Резниченко узунликка сакраш баҳсларининг «В» гуруҳида иштирок этди ва 6.19 метр натижа қайд этди. Бу саралашдан ўтиш учун камлик қилди ва Резниченко шу нуқтада Олимпиададаги иштирокини якунлади.\nДаря Резниченко. Фото: gettyimages\nЮнон-рум кураши. Бугундан Токио-2020 Олимпия ўйинлари доирасида юнон-рум кураши усталари баҳсларга киришди. Ўзбекистонликлар орасида биринчи бўлиб Элмурат Тасмурадов кураш олиб борди.\nЭлмурат Тасмурадов (қизил кийим). Фото: МОҚ ахборот хизмати\n-60 кг вазн тоифасида курашган Тасмурадов дастлабки даврани украиналик Ленур Темировга қарши ўтказди. Ушбу баҳс украиналик курашчининг 5:0 ҳисобидаги ғалабаси билан якунланди. Кейинги босқичларда Темиров финалга етиб бормади, шу сабабли Тасмурадов бронза медали учун курашиш имкониятини қўлдан чиқарди.\nЎзбекистонлик яна бир классик курашчи Мўминжон Абдуллаев ҳам (130 кг) Токио-2020 Олимпиадаси доирасидаги ўз учрашувларини ўтказди. У биринчи даврада эстониялик Артур Витининга қарши гиламга чиқди.\nМўминжон Абдуллаев (қизил кийим) Фото: МОҚ ахборот хизмати\nАбдуллаев ушбу баҳсни ўз фойдасига ҳал қилиш учун атиги 31 сония сарфлади холос. Якуний ҳисоб 8:0.\nМўминжон Абдуллаев Токио-2020даги иккинчи беллашувини чорак финал босқичида чилилик спортчига қарши курашди. Ясмани Фернандесга қарши кечган беллашувда Абдуллаев 2:0 ҳисобида мағлубиятга учради ва мусобақани тарк этди.\nБокс. Ўзбекистонлик боксчи Баҳодир Жалолов ҳиндистонлик Сатиш Кумарга қарши жанг қилди. Ушбу баҳсда Жалолов яққол устунлик билан ғалаба қозониб, ярим финалга йўл олди. Маълумот учун, бокс беллашувларида ярим финалда имкониятни бой берган спортчи бронза медали билан тақдирланади.\nБаҳодир Жалолов. Фото: МОҚ ахборот хизмати\nЭнди Жалолов финал йўлланмаси учун буюк британиялик Фрейзер Кларкга қарши рингга кўтарилади.\nОғир атлетика. -76 кг вазн тоифасида иштирок этган Ўзбекистонлик оғир атлетикачи Кумушхон Файзуллаева даст кўтаришда 101 кг, силтаб кўтаришда 126 кг, умумий ҳисобда эса 227 кг натижа қайд этди. Бу кўрсаткич билан Файзуллаева умумий жадвалда олтинчи ўринни эгаллади.\nБу вазн тоифасида эквадорлик Нейси Дахомес умумий ҳисобда 263 кг кўрсаткич билан ғалаба қозонди. Кумуш медаль АҚШ, бронза медали эса Мексика вакилаларига насиб этди.\nКумушхон Файзуллаева. Фото: МОҚ ахборот хизмати


Халқаро сузиш федерацияси ўз президентини сайлади\n19:39 / 22.07.2017\nУругвайлик Хулио Маглионе 4-муддата Халқаро сузиш (FINA) президентлигига сайланди. Овоз бериш жараёни ташкилотинг Будапештда бўлиб ўтган конгрессида бўлиб ўтди. Шу кунларда Венгрия пойтахтида сув спорт турлари бўйича жаҳон чемпионати ҳам бўлиб ўтмоқда.\n81 ёшли Маглионега FINA президентлиги учун курашда Европа сузиш лигаси раҳбари, италиялик Паоло Барелли бўлди. Конгресс ишида FINA федерациясига аъзо 176 давлат вакиллари қатнашмоқда. Унда ғалаба қозониш учун 177 овоз тўплаш талаб этилар эди. Уругвайлик мутахассис 258 та овоз тўплашга муваффақ бўлди.\nҚувайтлик Ҳусайн ал Мусаллам FINA биринчи вице-президенти, ЖАР вакили Сэм Рамсами иккинчи вице-президент этиб сайланди.\nСузиш FINA Хулио Маглионе


"Озодлик - Каримовнинг радиоси!"\n"Халқ орасида юрган гап-сўзларга қараганда¸ Озодликни ўзбекларнинг нима хаëлда юрганини билиш учун Каримовнинг ўзи махсус тузиб қўйган эмиш"¸ дейди жиззахлик 25 яшар йигит.\nКитоб Иқтисодиёт коллежидаги можаро тобора кучаймоқда\nДиректоримиз ишга тикланганидан сўнг 18-20 ўқитувчини ишдан ҳайдади. Устидан судга арз қилган эдик, суд ўзимизга жарима солди. Шахсан мен 30 минг сўм жарима тўладим, деб арз қилди Қашқадарё вилоят Китоб туманидаги Иқтисодиёт коллежининг жорий йил апрелида ишдан ҳайдалган ўқитувчиси.\nИшдан ҳайдалиши арафасида коллежда котиба бўлиб ишлаб турган аёл исм-фамилиясини айтмаслигимизни илтимос қилди. “Исмимни айтсам, эртага директорнинг одамлари келиб, мени қўрқитади”, деди.\nКитоб Иқтисодиёт коллежидаги можаролар бугун пайдо бўлган можаролар эмас. Бу ўқув юртидаги муаммолар бир неча ойдан бери давом этиб келмоқда ва Озодлик радиоси уларни ўз вақтида ёритган.\n“Эркин микрофон”га 27 июл куни мурожаат қилган аёл билан ўтказилган суҳбатни тингланг.\n- Коллежимизда аҳвол жуда ҳам кескин турибдида. Ташкилот ë бошқа мутахассислар келиб ëрдам беришнинг иложи йўқми? Қанча-қанча судларга, бошқаларга мурожаат қилаяпмиз. Судлар кўраяпти, лекин ҳеч ким бизларга ëрдам бера олмаяпти.\nОзодлик: Сиз нима иш қиласиз бу коллежда?\n- Ўқитувчилик қиламан.\nОзодлик: Неча йилдан бери?\nКитоб иқтисодиёт коллежи ўқитувчиси билан суҳбат\nОзодлик радиосини Ислом Каримов ташкил қилганми?\nБу кутилмаган, ҳар ҳолда биз озодликчилар учун кутилмаган саволни “Эркин микрофон” билан Санкт-Петербург шаҳридан скайп орқали боғланган жиззахлик 23 яшар йигит берди.\nЙигитнинг саволи, унга берилган жавоб ва бошқа гапларни тингланг.\n- Ундан-бундан эшитдим Озодликни Ислом Каримов йўлга туширган эканда, чет элга жойлаштириб қўйиб халқнинг фикрини билиш учун Ислом Каримовнинг ўзи бу радиони, қандай тушунтириб бўлади, ...\nОзодлик: Озодлик Ислом Каримовнинг радиоси экан-а?\n- Ҳа. Халқнинг фикрини билиш учун йўлга туширган экан, лекин буни ҳеч ким билмас экан. Мана шуни аниқламоқчи эдим.\nОзодлик: Ҳозир сизга “Йўқ, бу Ислом Каримовнинг радиоси эмас” десам ишонаверасизми ëки барибир шубҳа остига оласизми?\n- Ўзларингиздан аниқламоқчи эдим. Миш-миш эшитсангиз, ўзидан сўрасангиз бўладику. Сиздан сўрамоқчиман.\nОзодлик: Бу сафсата гап. Сиз қачондан бери Озодликни радиосини эшитасиз?\n- Дадам анчадан бери эшитади. Ўзим 2005 йилда Петербургга келган пайтимдан бери эшитаман интернетдан.\n- Дадам анчадан бери эшитади. Дадам қўлида радиоси билан чиқиб кетардиларда кечки пайт тоққа. Бизларда одамлар қўрқишадида эшитгани.\nОзодлик: Қаерда у тоғ?\nОзодлик: Ўша пайтда дадангиз радио ҳақида нима деган?\n- Халқнинг фикрларини эшитарди. Ойлик тўғрисида гаплар бўларди. У пайтлар ëш эдим. Халқнинг дардини эшитардида. Ўзи вилоят имоми эди. Ўшандан кейин биз ҳам чет элга чиқиб кетдик Ўзбекистондан. Дадамга қарши анча ноҳақликлар бўлди.\nОзодлик: Президент Каримовнинг радисои экан деган гапни кимдан эшитдингиз?\n- Ўзбекистонлик автобусчи, таксичилардан эшитдим. Мен “Бўлиши мумкин эмас. Чунки Каримов тахтга ўтирмасдан аввал бўлган бу радио” дедим. Ўзбекистонни ҳеч ким ëмон демайди. Чунки Ўзбекистон ватанимиз, дейди жиззахлик суҳбатдош.\nОзод Европа/Озодлик радиоси АҚШ Конгресси томонидан молиялаштириладиган нодавлат нотижорат хабар агентлигидир.\nРадио мустақиллигини таъминлаш учун уни молиялаштириш Конгресс томонидан бевосита эмас, балки партиялараро Радиоэшиттиришлар бошқарув кенгаши орқали амалга оширилади.\nРадиога 1953 йили асос солинган. У ўз эшиттиришларини шу кунда 28 тилда, шу жумладан ўзбек тилида олиб боради.\nАниқлик, холислик ва тарафкашликдан тийилиш Озод Европа/Озодлик радиоси журналистлари риоя қилишлари шарт бўлган принциплардир.


Жо Байден стратегик нефть захираларини бозорга чиқаришни буюрди\n25 май 2022, Тошкент вақти: 01:50\nАҚШ президенти Жо Байден ёқилғи нархини пасайтириш учун мамлакатнинг стратегик захирасидаги нефтни бозорга чиқариш ҳақида буйруқ берди.\nБуйруққа мувофиқ, олти ой ичида бозорга 180 миллион баррель нефть ташланади.\nАҚШ нефть ишлаб чиқариш ҳажмини ошириш ва бошқа мамлакатларга нефть етказиб беришни кўпайтиришни ҳам режаламоқда. Байденнинг баёнотидан кейин дунёдаги нефть нархлари 4-5 фоизга пасайган.\nОқ уй мулоҳазасича, ёқилғи нархининг ошиши пандемия ва Украинадаги сўнгги воқеалар билан боғлиқ. Март ойи бошида Brent русумли нефтнинг бир баррели нархи 139 долларга етган. Ўшандан буён ёқилғи нархи пастлаган, бироқ Brent ҳалигача бир йил аввалги нархдан 70 фоизга қимматроқ сотилмоқда.\nАҚШ жаҳондаги энг йирик нефть ишлаб чиқарувчи мамлакатлардан бири бўлиб ҳисобланади. Қўшма Штатларда кунига 11,7 миллион баррель нефть қазиб олинади, бироқ бу дунёнинг нефтга бўлган эҳтиёжини қондириш учун етарли эмас.\nХалқаро энергетика агентлиги нефть билан боғлиқ муаммоларни муҳокама қилиши учун 1 апрель куни ошиғич йиғин ўтказиши кутилмоқда.


Дақиқлик жозибаси - Уч илдиз\nЖурналистикада “Яхши сарлавҳа – мақоланинг ярми!” деган тушунча бор.\nБу гап фақат журналистика учунгина оид эмас. Одам боласи учун ҳам яхши исм – ярим тақдир, ярим давлат. Шунинг учун ўтмишда камбағаллар боласига кўпроқ Давлат, Олтин, Кумуш дея исм қўйишган. Хону амирлар оиласига эса кўпроқ арконий исмлар – Низомумулк, Комрон, Ҳумоюн, Шоҳжаҳон, Аврангзеб, Баҳром, Жамшедлар хос. Ўтмишда бундай исм танлаш ирерахиясига амал қилишарди, яъни кўрпага қараб оёқ узатишга.\nҲозир болага исм танлашда демократия. Уйда чакса уни йўқ, том бошида қўш тандир, деганларидай, қўл учида кун кўрадиганлар ҳам боласига Шоҳжаҳон, Ҳумоюн, Комрон каби дабдабали исм қўяверишади: яхши – ният ярим мол-да.\n…Бир пайтлар, ўттиз беш йиллар муқаддам шоира Замира Эгамбердиева каминага айтиб қолганди: “Оллоёр, бугунги қизларнинг исмини эшитиб, ҳайрон қоламан. Қиз болага исм қўяётганда, шу кунларнимас, келажакни ҳам ўйлаб от қўйиш керак. Бугунги Шаҳнозахон бир неча йилдан кейин қарийди, неварали бўлади – унга “хола” ёки “буви” деган қўшимча қўшилади. Исм шундай бўлсинки, ёшлигида ҳам ярашсин, қариганида ҳам ёнига буви, хола деган қўшимча қўшилганида ҳам қулоққа эришдек туюлмасин. Шаҳнозахонни бир куни бориб “Шаҳноза хола, Шаҳноза буви” дейиш унчалик ярашмайдигандек…”\nАлбатта, бу ўта субъектив фикр. Аммо, жамият фикри ана шундай субъектив фикрлардан шаклланади. Ҳозир қаерлардадир исм оригинал бўлиши учун рақамлардан, масалан “777” – уч етти ёки ҳарфу рақамлар – Б32 каби исмларни талаб қилишаётганлар, ФҲДЁ билан бу хусусда судлашишгача бораётган ота-оналар учраб туради.\nЖурналист Ғайрат Шералиевнинг Ғафур Ғулом номидаги нашриёт-матбаа уйида чоп этилган “Дақиқ дақиқалар” деган ажиб номдаги китобини очмасимдан мана шундай хаёллар ҳаёлимдан “лип” этиб ўтди. Бу “лип”га қирқ йиллар аввал илк китобларимизга ном қидирган ёшлик йилларимиз ҳам жо бўлганди…\nЎзбек совет адабиёти энди шаклланаётган йиллари прозада китобга ном танлаш анча илғорлашиб кетганди – “Кеча ва кундуз”, “Ўтган кунлар”, “Меҳробдан чаён”, “Сароб”, “Олтин зангламас”, “Қуёш қораймас”, “Жаннат қидирганлар”, “Уч илдиз”, “Биллур қандиллар”…\nШеъриятда эса аҳвол танг эди. Шоирлар ўз тўпламига ном топа олишмасди: “Шеърлар”, “Яна шеърлар”, “Янги шеърлар”, “Ўн йил шеърлари”, “Йигирма йил шеърлари”, “Қорақалпоқ дафтари”, “Сурхон дафтари”, “Қизилқия дафтари”, “Кўнгил дафтари”, “Бахт ҳақида», “Яна бахт ҳақида”…\nАбдулла Орипов мана шу бир хилликка исён билан чиқди: “Митти юлдуз”! Рауф Парфи бу улоқни илиб кетди: “Тасвир”, “Хотирот”, “Сабр дарахти”… Омон Матжоннинг диди яна-да юксак эди: “Ёруғ деразалар”, “Ҳаққуш қичқириғи”, “Сени яхши кўраман”… Бу борада Эркин Воҳидовга етадигани топилмади: “Тирик сайёралар”, “Руҳлар исёни”.\nСаксонинчи йиллар авлоди (Усмон Азим, Шавкат Раҳмон, Хуршид Даврон, Қутлибека Раҳимбоева) китобларга ном танлашни янада халқчиллаштиришди: “Юрагимда кўрганларим”, “Инсонни тушиниш”, “Юрак манзаралари”, “Бешинчи фасл”, “Очиқ кунлар”…\nЎшанда бизлар, йигирма уч, йигирма беш ёшлардаги бўйдоқлар ҳали боламизга исм танлашдан кўра кўпроқ биринчи шерий тўпламларимизга ном излаб юрардик. Равшан Файз раҳматли, ҳар ҳафта китобига ном ўзгартирарди ва охири “Тараддуд”да тўхтади. Рауф Субҳон эса ўнтача номдан бири – “Тадриж”ни танлади ва нима учун айнан шу номни танлаганини ярим соатча изоҳлади.\nТўқсонинчи йиллар охирроғида, таниқли журналист, истеъдодли суҳандон Фарҳод Бобожоновни жуда оғир ўй босиб қолганди. Салом берсанг ҳам пайқамайди. “Фарҳод ака, сизга нима бўлди? Бунча паришонсиз…” “Укажон, бир ойдан бери ўйланаман. На еганим татийди, на уйқумда халоват… Янги кўрсатувимга ном тополмаяпман. “Дунё” десам, жуда оддий, сийқа. Бу ном билан боғлиқ кўрсатувлар тиқилиб ётибди. Ёрдам берворинг…” Шуям ташвиш-да энди, дея у кишидан узоқлашаман, иши йўқ итини суғорган экан…\nБир ҳафталардан кейин Фарҳод аканинг юзидан нур ёғилган ҳолда шошганча кетаётганда учратиб қолдим: “Укажон, топдим! Охири топдим-а! “ “Нимани топдингиз? Бирор нарсангизни йўқотиб қўйганмидингиз?” “Йў-ўқ, кўрсатувимга ном топдим! Ўзбек тили изоҳли луғатини титкилаётиб, “очун” деган сўзга дуч келиб қолдим. “Очун” дегани форсча “дунё” сўзидан ҳам қадимий, туркий ислоҳи экан!\nМен ўз студияси сари “очун”даги турли товушларга урғу берганча югуриб кетаётган устоз суҳандон ортидан ажабланганча қараб қоламан: Хурсанд бўлишини қаранг, худди пул тўла ҳамён топиб олгандай!\nҒайрат китобига ном топишда ана шундай машаққатларни бошидан ўтказганини ҳис қиламан. Дақиқалар “қадрли”, “қайтмас”, “унутилмас”, “узок кутилган” ва “кутилмаган” бўлиши мумкин. Аммо, “дақиқ” бўлиши… Хаёлимга дастлаб шоирона тахаллус “Дақиқий” келди. Кейин “дақиқ” сўзининг ислоҳи – “нозик”, “ихчам”, “нафис” сўзлари…\nБадиий адабиётнинг хамиртуриши – туйғулардир. Улар воқеаларга тот, кўлам, таъсирчанлик беради. Туйғулар эса жуда ўткинчидир. Уни ушлаб қолиш мушкул. Айниқса, ғалаба туйғуси, бахт туйғусини. Тушкунликни ушлаб туришга ҳаракат қилмасангиз ҳам бўлади. Одам боласининг “хамиртуриши”га тушкунлик азалдан жо қилинган. Жаннатдек боғи ризвондан қувғин қилинган Одам Атонинг зурриётларини мана шу соғинч – Беҳишт соғинчи тушукунликка солиб туради. Ноумид шайтондир. Ана шу шайтонга ҳай бериш учун бахт туйғуси, ғалаба туйғусига иш тиқилиб ётибди. Афсуски, бу туйғулар дангаса, ишдан қочиб юради, тутқич бермайди. Бу туйғуларни ахтариб, ҳар томонга аланглайсиз, чақирасиз. Улар эса қорасини кўрсатмайди…\nАна шунда улар ҳамиша қочиб кетадиган жой – хотира чангалзорига юз бурасиз. Мана улар – сизга тутқич бермай, болалигингиз қолиб кетган кўчаларда, пана-пастқамларда ўз ўйинига овора ҳолда ёки ухлаб ётибди. Уларни бугунги кунга қайтариб келиш эса осонмас.\nКитобдаги “Турғун Алиматовнинг адолати” лавҳасида эса нафақат бахту ғалаба туйғусини, шу билан бирга адолат туйғусини ҳам шу кунларга қайтариб келиш соғинчи уфуриб туради. Соҳибқирон Амир Темурнинг шиори: “Куч – адолатдадир” бугун ишсиз қолгандай. Адолатни ишга солайлик. Муҳтарам Президентимизнинг ўзигагина қолмасин бу иш. Адолат наинки шоҳ саройининг атрибути бўлса. Маҳаллий қозихоналар, маҳкамаларнинг деворида осиқ ҳолдагинамас, мутассадиларнинг онгида ёзилмоғи керак. “Куч — адолатдадир” шиорини мазкур маҳкамаларга оёқни артиб кирадиган латтага айлантирманг, ҳоким тўралар!\nАдолат туйғусини эслаганда яна анчадан бери камнамо бўлиб кетган камтарлик, эркакча лафз, ҳамият, ҳиммат, муҳаббат, рашк деган тушунчалар эсимга тушиб кетди. Ҳа, энди уларни ҳар-ҳар замонда эслаб қоладиган бўлиб қолдик: бир замонлар эди, қачонлиги ёдимда йўқ…\n…Иттифоқо, Дамашқ шаҳар ҳокимига шоирлардан бирининг аризасини олиб киришди. Аризада шоир аҳволи танглашгани учун ё бир тўн, ёки бўлмаса, бир қоп ун, ёки бир саноч ёғ, жуда бўлмаса, битта қўй берилиши илтимос қилинган экан. Ҳокимнинг бундан жаҳли чиқди: шоир Фалоний бизни шунчалар ҳиммати паст деб ўйлаяптими: ё уни, ё буни, деб сўрайдир. Бу ерда айтилганларнинг бари берилсин!..\nКуррамиз – Заминни ўраб турган атмосфера аста-секин бўшлиқ сари учиб кетаверса ердаги ҳаётга таҳдид соларкан. Бу жуда секинлик билан, миллион-миллион йиллар давомида содир бўларкан. Аммо, заминдаги кишиларнинг юрагида яшаётган “тирик сайёра”ни (Эркин Воҳидов) “олий туйғулар” ташлаб кетса-чи? Бу жуда ҳам тез, бир-иккита башар авлоди алмашмасидан бурунроқ содир бўлиши ҳам мумкин. Ҳатто, бир неча ўн йилда.\n“Муқаддас жой” эса бўш турмайди. “Табиат бўшлиқдан қўрқади” (И. Гёте). Камтарлик, ҳиммат, инсофнинг бўшаб қолган ўрнини кибру-ҳаво, қаноатсизлик, адолатсизлик, нафси аммора эгаллаб оладики, уларни қалбдан кўчага ҳайдаб чиқариш “шайтоннни дўзахга ҳайдаб киритишдан” (Бокаччо) кўра минг бора қийинроқ.\nМанманлик балоси ёшларнинг кўпчилигини қамраб олган. Худди “кавер” услубида камтарликни даражаларга бўлиб ташлаш юз бермоқда. Беш юз минглик телефони бор талаба икки миллионлик айфонга эга талабадан кўра камтарроқ. Камтарлик ташқи томонга, шаклга уриб кетди. Бундай камтарликдан уяладиган бўлиб қолишди. Худди бўш папкага ўхшаб. “Камтарлик” папкасини очасиз, афсуски у бўм-бўш бўлиб чиқади. Унинг ичидагилар қани? Вирус тушиб, еб қўйган – манманлик вируси…\nКитобдаги “Кичкина овозларнинг катта даъвоси” лавҳасида ижтимоий тармоқлардаги айрим чиқишларга ишора қилинган. Ижтимоий тармоқлардаги бундай постларни “норозиликлар, норозиликларга қарши норозиликлар, норозиликларга қарши билдирилган норозиликларга қарши норозиликлар” деб ҳам аташ мумкин.\nАна шундай постлар муаллифларига “Яшанг!” дейиш билан бирга, бирор беш йиллар аввал бу гапларни айтиш учун “қудуқ излаб юрганларимизни” ҳам хотирдан хориж қилмасликни маслаҳат берардим (Зеро тили қичиганга ҳамиша гап, муаммо топилади, гап фақат уни айтиш учун эшитадиган қулоқ топишда. Қулоқлар эса ҳар хил бўлади – энг хавфсизи эса – қудуқдир, агар бир куни ундан қамиш ўсиб чиқмаса).\nҒайрат Шералиевнинг “Дақиқ дақиқалар” китобидан ўрин олган ўнлаб ибратли лавҳаларни ўқинг. Ўқиш нима, ўзингиз ҳам ёзинг. Хотиралар ёзиш ҳамма ёшдаги, жинсдаги кишиларнинг қурби етадиган оммавий жанрдир. Иқтидор, сўзга заргарлик ҳам талаб қилинмайди. Ҳеч бўлмаса ўзингиз учун. Кундаликлар тутиш, хотиралар ёзиш керак. Бу борада япон адабиёти улоқни биринчилардан бўлиб олиб кетган. Улар бу жанрни мактаб таълим дастурига ҳам киритишган. Ўқувчиларга кундалик тутиш (баҳо қўйиладиган табель-рейтинг дафтаримас), уни мунтазаам юритиш, фақат фактлар биланмас, кўнглида уйғонган туйғуларни ҳам сўзда ифодалаш (кун бўйи воқеалар кўп бўлмаслиги мумкин, аммо одам бир куннинг турли даврида турлича ҳиссиётларга учраши мумкин) кишининг оғзаки нутқи ривожланишига, ботиний маданияти шаклланишига ҳам ижобий таъсир қилади.\nАдабиётнинг энг яхши жанри, ҳаммага, ёши ва тажрибасидан қатъий назар, нойил бўладигани – хотиралар, кундаликлар, “тундаликлар” (Асқад Мухтор) ва “Дафтар ҳошиясидаги битиклар”дир (Ўткир Ҳошимов). Бу йўлнинг яна битта классик намунаси – ёзувчи Хайриддин Султоннинг “Одамлардан тинглаб ҳикоя” китоби. Ғайрат жуда оширворибсиз, деса ҳам айтаман — шу қаторга яхши ният билан “Дақиқ дақиқалар” ҳам қўшилди. Анъана эса давомли бўлиши керак…\nЁш адиб Ғайрат Шералиевнинг “Дақиқ дақиқалар” китобига оид фикрларимни мазкур китобга сўзбоши ёзган атоқли публицист Аҳмаджон Мелибоевнинг сўзлари билан якунлайман. Зотан, бу илк қадамга билдирилган муносиб баҳо ўрнидадир:\nОртимиздан янги, навқирон авлод келяпти. Унга пешвоз чиқишга тайёр бўлайлик…\nNext story Баъзи эркакларга насиҳат\nPrevious story Ойбек асарлари — тарих кўзгуси


12та яққол белги унинг севгисини намоён этади | LifeHaq.uz\n“Эркаклар ўз ҳислари ҳақида камдан-кам гапирадилар. Шу боис, йигитнинг сизга нисбатан муносабатини аниқлаш ва қандай мақсадни кўзлаганини билиш учун буни ундан очиқчасига сўраш ёки унинг ҳаракатларига эътибор бериш керак”,\n– дейди машҳур америкалик психолог ҳамда 30 йиллик тажрибага эга бўлган тана тили бўйича китоблар муаллифи Патти Вуд (Patti Wood).\nБиз йигитнинг сизни севишидан дарак берадиган эркакларнинг энг яққол ғайришуурий ҳаракатларини танладик.\n1. У тинглайди ва эслаб қолади\nАгар эркакка ёқсангиз, у сиз ҳақингизда ҳаммасини билишни истайди. Ҳар бир деталь, ҳар бир воқеа, ҳаттоки энг аҳамиятсизларини ҳам. Бундан ташқари, у деярли ҳар бир айтган нарсангизни эслаб қолади: севимли музқаймоғингиз, уй ҳайвонингизнинг исми, қайси мактабга борганингиз.\nЭркак чиндан ҳам тинглаётган бўлса, унинг боши бироз ён томонга эгилади. У бошини эгганини кўрсангиз, суҳбат мавзусини кескин ўзгартиришга уриниб кўринг. Агар у бошини ён томонга эгилган ҳолатда ушлаб тураверса, демак у айнан сизга мафтун бўлган. Агар бошини тик тутиб олса, унга фақат суҳбат мавзуси қизиқ бўлган.\n2. Қаддини тик тутади\nАгар эркак ёнингизда турганида ёки ўтирганида қаддини ростлаб, елкаларини тўғри тутса ва қўлларини белига қўйса, билингки, айни пайтда сиз энг қадимий инстинкт гувоҳига айландингиз: эркак шу ҳолати орқали каттароқ, кучлироқ ва чиройлироқ кўринишни истайди.\nБироқ, айрим эркаклар қизнинг ёнида турганида, аксинча, букчайиб оладилар. Одатда, бу баланд бўй эгаларига хос. Шу орқали улар қизга яқинроқ бўлишга уринадилар.\n3. Сочларини тузатади ёки ҳурпайтиради\nЖозибали кимнидир кўрганимизда биз инстинкт таъсирида ўзимизга оро берамиз ва биринчи навбатда соч турмагимизни тузатамиз. Бу ҳолат унинг ҳаяжонда эканлигини ва сочларини тузатиш орқали ўзига ишонч беришга уринаётганини билдиради. Айтгандек, бу ҳолат фақат эркакларга хос эмас.\n4. Ижтимоий тармоқларда ўзини тутиши\nСиз билан оммавий медиа асрида яшаётган эканмиз, унинг тармоқда ўзини қандай тутишига ҳам эътибор бериш керак. Агар унга ёқсангиз, у барча ижтимоий тармоқларда саҳифангизга обуна бўлади ва жойлаштирган нарсаларингизга изоҳлар ёзиб, лайклар босади.\nЭркак буни шунчаки ўзи ҳақида эслатиш ва сизга алоқадор ҳамма нарсани билиш учун қилади.\n5. Гапирганингизда кўп жилмаяди\nБунда икки ҳолатни ҳисобга олиш зарур: биринчидан, биз ёқимли ниманидир кўрганда беихтиёр жилмаямиз. Иккинчидан, табассум одамни жозибалироқ кўрсатади. Агар кўпчилик орасида ўтирганингизда у айнан сиз гапирганингизда кулса, демак сизга ёқасиз.\nБироқ самимий табассумни қалбакисидан фарқлаш керак. Фақат устки тишлар кўринса, бу кўпроқ қалбаки табассум бўлади. Ҳақиқий табассумда бутун юз ҳаракатланади: пешона кўтарилиб, кўзлар қисилади ва ажинлар пайдо бўлади.\n6. Юзига қўл теккизади\nЭркак сизнинг лабингиз ёки бўйнингизга тегишни истаса, ўзиникига тегади. Бу нарса юзма-юз суҳбат чоғида беихтиёр юз беради. У ҳаяжонни енгиш учун ҳозирда амалга оширолмайдиган ҳаракатларни ўзига ўтказади.\nБироқ бу белгини ёқимсиз одатдан фарқлаш керак: агар у турли вазиятларда буни такрорласа, демак бу одат тусига айланган.\n7. Қошларини кўтаради\nЭҳтимол, бу ғалати кўринар, аммо қошларнинг кўтарилиши доим ҳам ҳайратни англатмайди. Баъзида бу ғайришуурий ҳаракат кўраётган нарсамиз бизга ёққанида кўзларни очишга ёрдам беради. Агар унга ниманидир сўзлаётганингизда қошларини бироз кўтарса, демак унга қизиқсиз.\n8. Қизиқишларингизни билишга уринади\nАгар эркак сиз ёқтирган нарсаларга қизиқса, бу кучли ёқтиришнинг энг ёрқин белгиларидан бири.\nУ сизнинг севимли рассомингиз кўргазмасига бориб, сиз яхши кўрган таомни таътиб кўради ва ҳаттоки сиз севадиган мелодрамани ҳам томоша қилади. У сизга ёқадиган аксарият нарсаларни такрорлашга ёки камида уларни текшириб кўришга уринади.\n9. Сизга қўл теккизишга ҳаракат қилади\nУ тегишларига қандай муносабат билдиришингизни тушуниш учун сизга тегиб кўришга ҳаракат қилади: тушган киприкни олади, бир туам сочни тузатиб қўяди ёки йиқилиб тушмаслигингиз учун қўлингиздан тутади.\nЛекин эҳтиёт бўлинг: агар у ҳар қандай вазиятда сизга тегишга ҳаракат қилса, демак уни кўпроқ яқин алоқа қизиқтиради.\n10. У телефонга эътибор бермайди\nБизга кимдир чиндан ёқиб қолганида, бизни ҳеч нарса чалғитмаслиги учун ҳаракат қиламиз. Агар сиз эркакка ёқсангиз, у ҳар қандай қўнғироқларни ўчиришга уриниб, телефонни овоссиз режимга қўяди ёки ҳеч нарса чалғитмаслиги учун уни сумкага солиб қўяди.\n11. Эрталабдан ёки уйқудан аввал ёзади\nУ сизга хабар ёзадиган вақтга эътибор беринг. Агар у эрталаб ёзса, демак у уйғонган заҳоти ўйлайдиган биринчи нарса – сизсиз. Уйқуга ётишдан аввал юборилган хабарлар ҳам шундан дарак беради.\nСизга бўлган қизиқишнинг яна бир аломати – унинг хабарларга жавоб бериш вақтидир. Агар жавоб деярли дарҳол келса, демак сиз у учун бошқа ҳаммасидан муҳимсиз.\n12. Ўтирганида оёқларини чалиштиради ёки тўғри тутади\nАгар сиз эркакка жуда жозибали бўлиб кўринсангиз, у беихтиёр ўтирганида оёқларини тўғри қўйиши мумкин. Бундай ҳолат эволюция натижасида шаклланган кучни намоён этишнинг энг ёрқин кўринишидир.\nПастки қисмида чалиштирилган оёқлар ҳақида ҳам ҳудди шундай дейиш мумкин. У оёқларини чалиштириш орқали танасини олдинга чиқариб, сизга яқинроқ бўлиши мумкин.\n11/03/2021 11:00:12 30 0 Манба: adme.ru


"Сақлаш ва ишлов беришга инвестиция йўналтирмай туриб, тизимли олма экспортини амалга ошириш мумкин эмас" - Александр Пахно, "Днепр боғлари" компанияси директори • EastFruit\nБош саҳифа › Мева-сабзавот бизнеси › Технологиялар › «Сақлаш ва ишлов беришга инвестиция йўналтирмай туриб, тизимли олма экспортини амалга ошириш мумкин эмас» — Александр Пахно, «Днепр боғлари» компанияси директори\n«Сақлаш ва ишлов беришга инвестиция йўналтирмай туриб, тизимли олма экспортини амалга ошириш мумкин эмас» – Александр Пахно, «Днепр боғлари» компанияси директори\nМуаллиф: EastFruit 22 Ноя 21 21 Ноя 21 024\nУкраиналик олма етиштирувчилар учун жорий олма мавсуми ички бозорда нархларнинг 40%га пасайиши билан характерланмоқда. Бундан келиб чиқиб айтиш мумкинки, фақат экспорт бозорлари, биринчи навбатда, Европа Иттифоқи ва Яқин Шарқ мамлакатларига йўналтирилган ишлаб чиқариш компанияларигина «омон қолади». Бу фикрни “Днепр боғлари” (Украина) компанияси директори Александр Пахно билдирди.\n2021/2022 олма мавсумининг оғир шароитларида юқори сифатли маҳсулот олиш имконини берувчи технологияларга, олма бозорини янада ривожлантириш ва энг истиқболли экспорт йўналишларига эътибор қаратиш нима учун муҳимлиги ҳақида EastFruit материалида ўқинг.\n«Олма бозорида фақат экспорт қилишни биладиганлар «омон» қолади»\nАлександр Пахно таъкидлаганидек, жорий мавсум «Днепр боғлари» учун жуда яхши кечди. Бунга қулай об-ҳаво шароити сабаб бўлди, зеро, сифатли ҳосил олишга эришилди, шунингдек, компания боғи тўлиқ мева беришни бошлади.\n“Агар илгари баҳордаги атипик об-ҳаво шароити туфайли олма мавсуми кечикишини эълон қилган бўлсак (қишки олма навларининг пишиши ўртача икки ҳафтага кечикди), бугун мавсум “чўзилди” ва ўтган йилгидан деярли фарқ қилмайди.\nЭкспорт нархларига келсак, ҳозирги вақтда улар ўтган йилгидан кўра, ўртача 5 фоизга паст. Ички бозор эса пасайди – мавсум бошида нарх ўтган йилга нисбатан тахминан 40% паст бўлди. Бу маҳсулотни керагидан ортиқча ишлаб чиқариш ва сақлаш ҳажми етишмаслиги, шунингдек, кам истеъмол билан боғлиқ. Шунга қарамай, ички бозорда истеъмол даражаси ошиши керак, деб ўйлайман. Бунинг сабаби, олма – банан, узум ва тарвуздан маълум бир бозор улушини тортиб олади. Айтганча, истеъмол ҳозирданоқ ўсиб бормоқда, лекин ҳали ҳам пастлигича қоляпти», дейди Александр Пахно.\nШу билан бирга, «Днепр боғлари» компанияси директорининг қайд этишича, олма бозоридаги ҳозирги вазиятда фақат экспорт қилишни биладиганлар омон қолади, чунки, бугунги кунда кўплаб компаниялар ички бозорда «минус»га ишлашга мажбур.\nАлександр Пахнонинг таъкидлашича, бугунги кунда унинг компанияси ўтган мавсумларда максимал ишланган иккита экспорт йўналишига эътибор қаратмоқда – булар Европа ва Яқин Шарқ мамлакатлари бозорларидир.\n«Осиё бозори ҳозир «ўтириб қолди», чунки, Хитойдан арзон олма етказиб бериш бўйича таклифлар бор. Шунингдек, ушбу минтақада коронавирус пандемияси туфайли истеъмол камайиши кузатилмоқда. Шунга қарамай, Осиё бозорларида кечки олма навларига кучли талаб сақланиб қолган. “Масалан, “Фуджи” нави Малайзияда машҳур, аммо бизда бу нав бўйича ҳозирча таклиф йўқ. Ўйлайманки, уч ҳафтадан сўнг, яъни, йиғим-терим тугалланиши билан биз Малайзияга олма жўнатишни бошлаймиз», дея ишонч билдирди Александр Пахно.\n«Днепр боғлари» Украинада биринчи бўлиб олма саралаш линиясида ташқи нуқсонларни аниқлаш учун IQS Perfomance оптик блогини ўрнатди.\n“Днепр боғлари” компанияси директорининг маҳсулотларни сақлаш ва уларга ишлов беришга инвестициялар йўналтирмай туриб, тизимли экспортни амалга ошириш мумкин эмаслигига ишончи комил. Маълумки, бу омил премиум-сифатли маҳсулотларни ишлаб чиқарувчилар учун энг қулай нархларда сотиш имконини беради.\nШундай қилиб, жорий мавсумда «Днепр боғлари» Украинада муқобили бўлмаган Greefa компаниясининг IQS Perfomance ташқи нуқсонлар бўйича оптик саралаш модулини ўрнатиб, олма саралаш линиясини модернизация қилди. Бу функция саралаш жараёнининг сифати ва унумдорлигини оширади.\n«Илгари саралаш жараёнида сифат (олманинг шикастланиши) бўйича қарорни ходимлар қабул қилар эди, машина фақат меванинг рангги, ҳажми, шакли ва вазни учун жавобгар эди. Олманинг умумий оқимини рангги, оғирлиги ва диаметри бўйича синфларга бўлгандан сўнг қадоқлаш столларида уни қутига жойлаштиришда ходим: олмани биринчи навга киритиш ва уни қадоқлашга жўнатиш керакми ёки иккинчи нав – қайта ишлашга жўнатиладиган конвейерга йўналтириш керакми – шу хусусда қарор қабул қиларди. Бу узоқ вақт талаб этар ва унчалик самарали эмас эди. Қолаверса, инсон омили ҳам истисно қилинмаган: ходимнинг эътиборсизлиги, ундаги чарчоқ ва натижада хатолар юзага келиши мумкин. Энди олманинг биринчи, иккинчи, учинчи … синфини белгилаш бўйича қарорни компьютер қабул қилади. Йўналиш оператори фақат мезонларни ўрнатади ва шунга кўра, машина олмани қадоқлаш столига ёки масалан, шарбатлар ва пюрелар ишлаб чиқариш учун қайта ишлашга юбориладиган контейнерга жўнатиш тўғрисида қарор қабул қилади.\nИлгари, саралаш линиясига кўп миқдорда зарарланган олма тушганда линиянинг маҳсулдорлиги икки баравар камайиши мумкин эди. Мевалардаги нуқсонларни аниқлашнинг янги функцияси билан энди бундай муаммолар юзага келмайди ва GeoSort моделининг тўрт чизиқли линияси соатига 11-12 тоннагача олмани саралаши мумкин”, дейди Александр Пахно.\n“Днепр боғлари” корхонасида ўрнатилган янги ташқи сифат назорати тизими (IQS Perfomance) ҳар бир олманинг 80 та фотосуратини олиш хусусиятига эга. Бунга оптик блокка ўрнатилган турли тўлқин узунликларига эга 6 та рангли ва 6 та инфрақизил кенг бурчакли камералар туфайли эришилади. Кейин сунъий интеллект олмаларнинг сиртини таҳлил қилади ва тасвирларни 3D моделга чиқаради.\n(IQS Perfomance) барқарор ишлашни кафолатлайди ва мева юзаси ёки пўстлоқ остидаги 1 кв.ммгача бўлган турли нуқсонларни аниқлаш имконини беради», дейди GFEEFA компанияси вакили Ханс Реймерин.\nУкраинадаги GFEEFA брендининг расмий вакили – “Инсолар-Холод” компанияси директори Анатолий Богдан “Инсолар-Холод” компанияси “Днепр боғлари» билан ҳамкорлик қилишдан мамнун эканлигини таъкидлади. Чунки, бу ёш компания жадал ривожланмоқда, олма сақлаш ва саралаш борасидаги барча янгиликларга қизиқиш билан қарайди ва ишлаб чиқаришда энг янги технологияларни қўллайди. Ҳозир ҳам компания IQS Perfomance инновацион тизимини қўллаш бўйича қарор қабул қилган. Бу тизимни илгари Украинада мева-сабзавот маҳсулотларини етиштирувчи ҳеч бир компания қўлламаган эди.\n“Ушбу замонавий линия олма етиштирувчига маҳсулотни сотишда катта афзаллик беради, чунки, сифат жиҳатидан у харидорларнинг эҳтиёжларини 100 фоиз қондира олади. Гап шундаки, супермаркетлар бундай линия бўйича сараланган товарларни олдиндан сифат назоратисиз қабул қилишлари мумкин. Бу, ўз навбатида, чакана савдога қабул қилиш жараёнида сезиларли иқтисод қилиш ва иш самарадорлигини ошириш имконини беради», дейди «Инсолар-Холод» директори.\nАлександр Пахнонинг ишончи комилки, янги ускуна ходимлар учун ҳам қулай, зеро, энди олмани визуал текширишга вақт сарфлашнинг ҳожати йўқ. “Шунинг учун биз “Днепр боғлари”дан меҳнат унумдорлиги ошишини кутамиз. Бундан ташқари, олма саралаш сифатини яхшилаш учун бизнинг чакана савдо тармоқлари билан ишлашимиз ҳам сезиларли даражада яхшиланишини кутмоқдамиз, чунки, улар маҳсулотимизни ички сифат назорати босқичидан ўтказмасдан қабул қилишлари мумкин», дея хулоса қилади компания директори.\n«Днепр боғлари» компанияси Украина мева-сабзавот ассоциацияси (УМСА) билан ҳамкорлик доирасида Украинанинг энг йирик АТБ тармоқлари учун шунга ўхшаш таклифларни тайёрламоқда. «Днепр боғлари» ва «Фоззи» саралаш мажмуидан 10 км узоқликда жойлашган тарқатиш маркази билан УМСА платформаси ҳамкорлик қила бошлади ва у бенуқсон сифат туфайли савдо ҳажмини оширишни режалаштирган.\nАлександр ПахноАнатолий БогданДнепр боғлариИнсолар-Холодсаралашсаралаш линиялариускуна\nМузлатилган маржондарахт меваси: ушбу бизнеснинг фойдали жиҳатларини ўрганамиз\nEastFruit 26 Ноя 21 25 Ноя 21\nЭксперт маслаҳати: «Пиёзнинг турли навларини турлича шароитларда сақлаш керак»\nEastFruit 24 Ноя 21 23 Ноя 21\nУкраиналик боғбонлар ҳар йили совуқ туфайли икки миллиард гривнани бой беришади – Денис Москалев, FROSTLEE\nEastFruit 6 Ноя 21 5 Ноя 21


ОАВ: Ҳиндистон ҲҲКнинг МиГ-21 қирувчи самолёти ҳалокатга йўлиқди\n12:44 / 10.09.2016\nШанба куни эрталаб Ҳиндистоннинг шимоли-ғарбидаги Ражастон штатида ҳалокатга йўлиққан мамлакат Ҳарбий ҳаво кучларига қарашли (ҲҲК) МиГ-21 қирувчисининг икки нафар учувчиси муваффақиятли катапультани амалга оширишнинг уддасидан чиқишган. Бу ҳақида маҳаллий полиция хабар берди.\nҚишлоқ хўжалик ҳудуди ҳисобланган Бамер туманида рўй берган ҳалокат натижасида ҳеч ким жабрланмаган. Қирувчининг қулаш сабаблари ўрганилмоқда.\nМиГ-21'нинг Ҳиндистон ҲҲКда эксплуатацияси йўлга қўйилгандан кейин уларда 170 нафардан ортиқ учувчи ҳалок бўлган. Ҳозирда Ҳиндистон қирувчи авиация паркини модернизациялаш ишларини олиб бормоқда. У ердан 240дан ортиқ Су-30МКИ кўп мақсадли қирувчиси ва тахминан 70та МиГ-29 смаолёти ўрин олган.\nҲиндистон ҲҲК тасарруфида 51та Mirage 2000 француз қирувчиси ва 200тача МиГ-21 самолётлари мавжуд - буларнинг деярли ярми яроқсиз аҳволга келиб қолган, қолганлари эса модернизациялаштирилади. Шу билан бирга Ҳиндистон ўзининг Tejas қирувчиларини ишлаб чиқаради ва яна 36та француз Rafale'ини қўлга киритишни режалаштирмоқда. Бундан ташқари келажакда мамлакат ҳаво кучлари камида 200та бешинчи авлод самолётини харид қилмоқчи, бу борада Ҳиндистон Россия билан алоқалар ўрнатмоқда.